text:
दहेज मुक्त मिथिला आ सरकारी नौकरी
(सरकारी नौकरी आ प्राइवेट नौकरी – एक तुलनात्मक अध्ययन)
– प्रवीण नारायण चौधरी
मिथिला मे दहेज प्रथा
हम सब एकटा जनजागरण अभियान मे छी, एकर नाम थिकैक ‘दहेज मुक्त मिथिला’। हमरा लोकनिक दावी अछि जे एहि समूह द्वारा बिना कोनो माँग के दुइ पक्ष आपस मे विवाह समान पुनीत सम्बन्ध जेकरा मिथिला मे कुटमैती कहल जाइछ से करैत छथि। विवाह त वास्तविक मे दुइ विपरीत लिंगी मानव केँ एकटा तहजीव मे एक संग होयबाक अधिकार दैत छैक जाहि सँ मानव जातिक ऐगला पीढी (सन्तति) केर आगमन होइत सृष्टि निरन्तरता मे रहैत छैक, लेकिन एहि विवाह लेल स्वयं मानव कय रंगक मापदन्ड निर्धारित कएने अछि जेकरा नीक जेकाँ मिलबैत अछि, जँचैत अछि, परखैत अछि… तखन जा कय दुइ प्राणी, एक महिला आ एक पुरुष बीच वैवाहिक सम्बन्ध स्थापित कयल जाइछ। समस्त जीव-जन्तु मे मानव आ जानवर या फेर वनस्पति मे प्रजनन क्रिया सँ नव जीवन बीजारोपण व जन्म-आगमन होइत छैक। चूँकि मानवक जीवनशैली आन सब जीव-जन्तु आ गाछ-वृक्ष सँ भिन्न छैक, तेँ कनेक अलग आ किछु निश्चित जाँच प्रक्रिया उपरान्त विवाह तय होइछ। विवाह सँ पूर्व किछु लेन-देन आ व्यवहारिकता केँ पूरा करबाक नाम पर एकटा प्रथा चललैक जेकरा कहल जाइत छैक ‘दहेज प्रथा’। सुविधा प्रति साकांक्ष मानव ‘दहेज प्रथा’ केर विकास त बहुत किछु सकारात्मक तर्क सँ कयलक, आपसी सम्बन्ध केँ प्रगाढ करबाक आ एक समाज सँ दोसर समाज मे जेबाक लेल दहेजक सहारा सँ विवाहरूपी संस्थान केँ खूब लोकप्रिय आ दीर्घजीवी सेहो बनेलक… लेकिन धीरे-धीरे ई दहेज प्रथा अपन सकारात्मक स्वरूप सँ नितान्त अलग अत्यधिक नकारात्मक स्वरूप मे परिणति पबैत चलि गेल, जाहि कारण कतेको लोक बेटीक जन्म देनाय तक पाप मानि कोइखे मे भ्रूणक लिंग जाँच करबा-करबा कन्याभ्रूण केर हत्या जेहेन जघन्य पाप तक करय लागल। एहि दहेजक कारण कतेको विवाहित बेटी केँ जिन्दा जरा देल गेल, फाँसी पर लटका देल गेल आ अनेकों तरहक प्रताड़णा व हिन्साक शिकार बना देल गेल। दहेजरूपी लोभ मे फँसल समाज एकर सार्थकता व सकारात्मकता केँ पूर्णरूपेन कात कय सिर्फ आडम्बर, अहंता, अनधिकृत अधिकार आदिक अपराध केँ बढावा दैत चलि गेल। एहि तरहें एकटा नीक प्रथा पूर्णरूपेन कुप्रथा बनि गेल से कहि सकैत छी।
मिथिला समाज मे दहेजक पर्यायवाची शब्द जे काफी सकारात्मक-सार्थक माने सेहो दैत अछि से ‘दान’ केर रूप मे प्रचलित रहल। लेकिन विगत गोटेक दशक मे एतहु ‘दान’ जे स्वैच्छिक आ स्वयं-सामर्थ्य अनुसार होइछ तेकर विपरीत लोक केँ डीह-डाबर बेचबइयो कय दहेजक मांग पूरा करेबाक परिस्थिति उपस्थित कय देबाक अत्यन्त विचित्र लेकिन सामाजिक स्वीकार्यता संग आरम्भ कय देल गेल। जे मिथिला विदेहराज जनक आ जगज्जननी जानकीक पुनीत भूमि रहल, जतय वेद आ आध्यात्मक संग न्याय, मीमांसा, वैशेषिक, सांख्य संग योग व वेदान्तक षट्दर्शन संरक्षित-संवर्धित-प्रवर्धित होइत रहल से आइ दहेज कुप्रथाक पराकाष्ठा मे जकड़ल देखाय दैछ, समाज मे खुलेआम दहेज लेनिहार आ दहेज गननिहारक प्रशंसा आ हकार दय-दय केँ साँठ-सगुन आदिक प्रदर्शन करबाक घोर निन्दनीय कार्य कयल जाइछ। कतबो राज्य दहेज बंधित कएने अछि, लेकिन जे समाज स्वयं कोनो प्रथा केँ अपन स्टेटस सिम्बल बनेने हुअय आ दहेजहि केर आधार पर नीक घर आ वर भेटबाक भ्रमजाल मे फँसल हो, ओतय सारा कानून, मर्यादा आ नियमादि बदतर ढंग सँ फेल (असफल) सिद्ध भेल अछि।
एहि दहेज प्रथा केँ बढावा देबाक काज कयलक ‘सरकारी नौकरी’। चूँकि सरकारी नौकरी मे सरकारी नौकर केर मालिक ‘सरकार आ सरकारक विधान’ (विधिक शासन अनुसार सरकारक संचालन हेबाक सिद्धान्त) कारगर छैक – कोनो व्यक्ति नहि बल्कि सर्विस कोड सँ तय कयल बातक महत्व होइत छैक, जखन कि प्राइवेट (निजी) नौकरी मे मालिक सदिखन कियो प्राइवेट औनर (निजी व्यक्ति/स्वामी) होइछ जे कखनहुँ अपन मर्जी आ करारनामाक शर्त अनुसार निर्णय लय नौकरी सँ बेदखल कय सकैत छैक – बस एहि मुख्य अन्तर ‘स्थायित्व’ व ‘अस्थायित्व’ केर कारण ‘सरकारी नौकरी करयवला दूल्हा’ केर मांग मिथिला मे अत्यधिक छैक। प्राइवेट नौकरी मे सरकारी नौकरीक अपेक्षा उल्लेखनीय लाभ व बढबाक अवसर रहितो एक ‘अस्थायित्व’ केर चलते लोक एकरा प्राथमिकता मे नहि रखैत अछि। मिथिलाक्षेत्रक लोक केर प्रवृत्ति मे बिन काजहु केने सरकारी खजाना सँ माल (तनख्वाह) भेटैत रहबाक बात त एहि मांगरूपी भांग मे अफीम घोरबाक काज कय दैत छैक। एक लोक दोसर केँ उदाहरण दैत देखा जायत जे देखियौन फल्लाँ केँ… फल्लाँ सरकारी कौलेज मे प्रोफेसर छथि, क्लासो नहि कहियो लेबय पड़ैत छन्हि आ घर बैसले लाख टका वेतन कमा रहल छथि। बेसीतर शिक्षक, कार्यालय मे किरानी, कैशियर, लेखापाल, टाइपिस्ट, स्टेनो, सहायक आदिक पद वला सरकारी नौकर सभक मोटामोटी यैह हाल भेटैत छैक। औफिस मे काज करनिहारक त आर चांदी कटैत रहैत छैक, ओकरा त ‘आउट इनकम’ माने घूस कमेबाक सेहो खूब अवसर भेटैत छैक। चाहे कोनो विभाग मे ओ कियैक नहि रहय, यदि पब्लिक केँ सेवा प्रदान करैत अछि त निश्चिते पब्लिक ओकरा सँ काज लेबय अओतैक आ बिना घूस-कमीशन या दस्तुरी (बान्हल सुविधा शुल्क, अन्डर टेबुल के माल) लेने बिना काज नहि होइत छैक से सब जनैत अछि। जे जाहि पद पर अछि तेकरा तेहने आमदनी। सरकारक खजाना सँ जे माल भेटलैक से एक, बाहरी लोक सँ जे झिटलक से दोसर…! बिन कार्यालय गेने यानि बिना काज केने जे माल बनेलक सेहो त एहने भ्रष्ट आमदनी भेलैक। सरकारी नौकरी मे मोट तौर पर ई सब तरहक कमाई लोकक दिमाग मे घर कय गेल छैक। प्राइवेट मे त दिन-राति चौबीसो घन्टा किदैन मे डन्टा वाली बात! मालिकक सोझाँ सुट-सुट करबाक दयनीयता, ताहि पर सँ बान्हल तन्ख्वाह! आउट इनकम के सम्भावना त नहिये के बराबर! सरकारी नौकरी मे केन्द्रीय वेतनमान, ग्रेच्युइटी, पीएफ, बोनस, छुट्टी… आ आर कतेको सुविधा। सब कारपोरेट कानून के मुताबिक गारन्टी भेटत।
हालांकि आब जखन सरकारी संस्थानक हालत पातर भेलैक आ निजी संस्थान सभक ओकादि सरकारियो सँ नीक… तखन अवस्था तेजी सँ बदलि रहल देखाइछ… लेकिन एखनहुँ पुरान आ रूढिवादी विचारक लोक लेल सरकारी नौकरीक आकर्षण बहुत अलग आ सर्वोपरि छैक। सरकारी नौकरीक संख्ये कतेक? हम किछु तथ्यांक पर ध्यानाकर्षण चाहब – वर्तमान समय बिहार राज्य सरकार केर वैकेन्सी (सरकारी नौकरी) केर संख्या पर नजरि देबैक त लगभग ३० हजार पद लेल बहालीक बात छैक। बिहार केर जनसंख्या नहियो किछु त ८ करोड़ त पक्के हेबाक चाही। मिथिलावासीक जनसंख्या सेहो ५ करोड़ त छहिये। आब बताउ जे ३० हजार पद लेल ३० लाख अभ्यर्थी प्रतिस्पर्धा करतैक, कतेको घूस-पैरवी लगतैक, पद प्राप्ति लेल होड़ मे कियो जीतत, बेसी हारत। (सन्दर्भः https://www.sarkari-naukri.in/jobs-by-state/jobs-in-bihar/)
दोसर बात आजुक समय मे प्राइवेट कम्पनी केँ नियुक्ति मे कारपोरेट कानून – श्रम ऐन केँ बेस ध्यान रखबाक कड़ा नियम सब लागू कयल गेलैक अछि। करारनामा मे देल गेल शर्त विपरीत कोनो मालिक अपन मनमर्जी सँ कोनो कर्मचारी पर कार्रबाई नहि कय सकैत अछि। माने जे पहिनुका स्वरूप सँ बहुत पैघ बदलाव आबि गेलैक अछि आब प्राइवेट जौब्स मे। ताहि पर सँ सरकारी निकाय केर फेल्योर के कथा-गाथा आ सरकार द्वारा विभिन्न सरकारी संस्थान सभक निजीकरण – नहि पूरा त आंशिक निजीकरण, पब्लिक प्राइवेट पार्टनरशिप (ट्रिपल पी) केर नीतिक अवलम्बन, घाटा मे चलि रहल पैघ-पैघ पब्लिक सेक्टर युनिट (पीएसयू) सभक विनिवेशीकरण, एहि सभ सँ सरकारी नौकरीक महत्व आब प्राइवेट जौब्स केर समीप आबि गेल छैक। मुदा मिथिलाक ओहेन लोक जेकरा जेबी मे बेटीक विवाह लेल किछु पाइ जमा छैक, जेकरा पास अफरात दौलत या सम्पत्ति छैक, जे स्वयं एहि मानसिकता केँ पोसने अछि जे हम अपन बेटी लेल सरकारी नौकरी आ स्थायित्व सहितक जमाय करब, तेकरा लेल आजुक बदलाव आ परिवर्तित युग धैन सन!
किछु तथ्यांक पर नजरि दियौक –
कोरा डट कम पर पूछल गेल एक प्रश्न (२०१८ ई. केर) सन्दर्भ लेल राखब – प्रश्न पूछल गेल छैक भारत मे सरकारी नौकरी कतेक छैक, प्राइवेट नौकरी कतेक छैक – एकर जवाब मे रिजर्व बैंक अफ इंडिया केर पूर्व प्रबन्धक (२००१ सँ २००८) श्री पीएम गोविन्दन नामपुतिरी दैत कहलखिन अछि कि सरकारक नौकरी ३.७५% आ सुसंगठित निजी क्षेत्र मे ३.५०%, एकर अतिरिक्त ४२% कृषि क्षेत्र मे, आर बाकी ५०% जेहेन विशाल जनसंख्या असंगठित निजी क्षेत्र, स्वरोजगार, देहाड़ी मजदूर, रिक्शा, ठेला, कुली, कबाड़ी, फेरीवला, ड्राइवर आदि अछि भारत मे – ई २०१८ ई. केर स्थिति थिकैक। (सन्दर्भ लेलः https://www.quora.com/What-is-the-percentage-of-government-jobs-and-private-jobs-in-India-in-2018)
आब हम सब २०२१ मे छी। कतेक बदललैक स्थिति से केकरो सँ छुपल नहि अछि। ‘मेक इन इंडिया’ कहिकय सरकार पूँजी निवेश लेल वैदेशिक लगानी आमंत्रित करैत छैक। स्टार्ट अप कहिकय सरकार छोट-छोट पूँजी निवेश मे देशक युवा सब केँ प्रोत्साहित करैत छैक। एकर अलावे उद्यमिता विकास केर योजना दय, सहकारिता विकास केर योजना सब दय-दय छोट-छोट स्तर पर ऋण आदिक सहयोग सँ पशुपालन, कुटीर उद्योग, हस्तकला, चित्रकला (आर्ट-क्राफ्ट) आदि केँ बढावा दैत छैक। स्त्री सशक्तिकरणक कतेको नीति आ नियम आनिकय स्वरोजगारक प्रवृत्ति केँ बढावा दैत छैक। करोड़ों लोक केँ एहि सब मे सहभागिता दैत राष्ट्र सकल उत्पाद (जीडीपी) केँ बढा रहलैक अछि। भारत जेहेन विकासशील देश मे जीडीपी निरन्तर ऊँचाई दिश जा रहलैक अछि से सबटा निजी क्षेत्र केँ प्रोत्साहित कय केँ, सरकार आब रेलवे स्टेशन केर व्यवस्थापन आ कि एयरपोर्ट केर व्यवस्थापन लेल सेहो प्राइवेट सेक्टर केँ लीज (पट्टा) पर बड़का-बड़का मुम्बई, लखनऊ आदिक एयरपोर्ट्स पर्यन्त दय देलकैक। बेर-बेर हल्ला सुनिते छी जे रेलवे परिचालन सेहो प्राइवेटाइज कय देल जेतैक। बुलेट ट्रेन अओतैक ता धरि निश्चित किछु तेहने पैघ परिवर्तन भऽ जाय त कोनो अतिश्योक्ति नहि होयत।
तथापि – जाहि अभिभावक केँ सुतले-सुतले सरकारी पैसा कमाइ होयबाक भान माथ मे घर कय गेल हो ओकरा के रोकि सकैत अछि?
आब बड लम्बा भेल – हम समेटय चाहब लेख केँ! हम ई कहब जे सरकारी नौकरी मे जे सब लाभ छैक से प्राइवेट मे काज करनिहार लोक चुटकी बजाकय कय सकैत अछि। पेन्सन स्कीम लेल भारतीय जीवन बीमा निगम, स्टेट बैंक अफ इंडिया, भारतीय डाक विभाग व अनेकों बैंक तथा इन्स्योरेन्स आइ लोकक छोट-छोट पूँजी जमा करबैत नीक रिटर्न केर गारन्टी करिते छैक। ई बात अलग छैक जे बैंक मे जतेक पाइ लोक जमा कय ३%-४% केर सेविंग इन्टरेस्ट कमायत, किंवा फिक्स्ड डिपोजिट पर ५-६% केर उच्च ब्याज रिटर्न्स कमायत, बरु ताहि रकम सँ फोरेस्ट्रेशन करय, कृषि मे निवेश करय, त हमरा बुझने १००% बेसी कमायत, किंवा रियल इस्टेट मे या शेयर मार्केट मे जोखिम तहत केर लगानी करत त आरो उन-सँ-दून कमाई करत। लेकिन से एतेक नजरि खोलबाक फुर्सत केकरा छैक? बस सरकारी दूल्हा आनिकय अपन बेटी नहियो काज करत त जमाय बाबूक तन्ख्वाह आ आउट इनकम सब सँ परिवारक भविष्य उज्ज्वल रहत ई रूढिवादी विचारधारा हमरा सभक मिथिला मे आइयो किछेक सम्पन्न आ टकावला लोक मे भेटिये जायत। लेकिन हमर अध्ययन कहैत अछि जे आब एहेन मेन्टलिटी के लोक बामोस्किल १-२% मात्र छथि, तेँ सरकारी-सरकारी के तरकारी बनेबाक बहुत बेसी जरूरत नहि छैक। अनेरो के मुद्दा मे माथा उलझेनाय भेलैक ई।
आखिरी मे – ई तुलना जरूर देखूः एक कंटेन्ट हेड अंकित शुक्ला बड़ा रोचक ढंग सँ लिखलनि अछि –
#सरकारी_नौकरी सरकार द्वारा नियंत्रित कयल जाइछ जखन कि प्राइवेट नौकरी केँ कंपनीक फाउंडर खुद नियंत्रित करैत छथि।
# सरकारी नौकरी परमानेंट और प्राइवेट नौकरी टेम्पोरेरी होइछ।
# सरकारी नौकरीक अपेक्षा प्राइवेट नौकरी मे काज अधिक होइत छैक।
# सरकारी नौकरी मे अहाँक ग्रोथ सरकार पर निर्भर करैत अछि जखन कि प्राइवेट नौकरी मे ई ग्रोथ अहाँक स्किल पर निर्भर करैत अछि।
# सरकारी नौकरी मे एक निश्चित आयुक बाद अहाँ काज नहि कय सकैत छी जखन कि प्राइवेट नौकरी मे अहाँ जाबत धरि चाहब काज कय सकैत छी।
# सरकारी नौकरी केर अपेक्षा प्राइवेट नौकरी मे ग्रोथ तेज़ी सँ होइत छैक।
# सरकारी एम्प्लॉय केर भुगतान सरकार द्वारा कयल जाइत छैक जखन कि प्राइवेट नौकरी मे भुगतान कंपनी द्वारा कयल जाइत छैक।
आशा करैत छी जे ई लेख पढिकय बहुतो लोकक माथा मे रहल अनावश्यक आकर्षण आ भ्रम केर स्थिति सँ मुक्ति भेटत। प्राइवेट जौब केर आर बहुत रास लाभ आ सुविधा संग आजुक समय मे स्वयं के सेटल करबाक नियम पर फेर कहियो विस्तार सँ जानकारी करबयवला लेख सेहो लिखब, जखन कि सरकारी नौकरीक संख्या आ प्राप्तिक कठिनाई पर ओहू दिन तुलनात्मक समीक्षा अपने सब लेल राखब। ईहो एकटा कारण छैक जे आजुक समय मे बेसी लोक सरकारी केर फेरा मे नहि पड़ि सीधा अपन करियर प्राइवेट लाइन मे बेसी नीक सँ जमबैत अछि। ॐ तत्सत्!
हरिः हरः!!


c: text/html

text:
आलेख
जानकी मन्दिर पवित्र हिन्दू धर्मस्थल छी । जानकी अर्थात् सीताक ई मन्दिर ओकर जन्मस्थल जनकपुरमे अवस्थित अछि । ई मन्दिर कें मुगल शैली में बनाएल गेल अछि । नेपालक ख्यातीप्राप्त एहि मन्दिरके कलाक उत्कृष्ट नमुना मानल गेल अछि ।
प्राचिन मिथिलाक राजधानी जनकपुरमें अवस्थित जानकी मन्दिर विश्वभरिक हिन्दुक आस्थाक केन्द्र छी । हिन्दु धर्ममें लोकप्रिय रहल रामायणक सीताक जन्मस्थलमें निर्मित इ मन्दिर भव्य आ आकर्षक अछि । राजकुमारी वृषभानु कुँवरीद्वारा ९ लाख चाँदीक असर्फी खर्च कए निर्माण करावोल गेल मन्दिर रहलाक कारण एकरा नौलखा मन्दिर सेहो कहल जाएत अछि ।
सन् १८९४ में शिलान्यास भऽ सन् १९११ में मन्दिर निर्माण पूर्ण भेल छल । मन्दिर मिथिलाञ्चलबासीक लेल सांस्कृतिक धरोहर सेहो छी । मन्दिरक वार्षिक कैलेन्डर अनुसार जन्मसँ मृत्युधरि प्रायः सम्पूर्ण क्रियाकलाप मिथिला विधि अनुरूप होएत अछि । राम जन्मक अवसरमें प्रत्येक चैतमें रामनवमी, वैशाखमें जानकी नवमी, अगहनमें रामजानकी विआह महोत्सव, आसिन पूणिर्मामें कोजाग्रत, साओन-भादवमें झुला, फागुनमें परिक्रमा सहित मनाओल जेबाक एतुका उदाहरण छी ।
प्रत्येक मासक पूणिर्मा में हजारो श्रद्धालु भक्तजन सहभागी होइत अछि । एहि मन्दिरकें नेपाल सरकारद्वारा विश्व सम्पदा क्षेत्रमें सुचिकृत करवाक प्रयास भऽ रहल अछि । धार्मिक आ सास्कृतिक हिसाबसँ सम्पन्न मैथिली सभ्यताक धरोहरक रुपमें रहल अछि जानकीधाम ।

robotstxt: allowed

filter: keep


text:
नवका- पुरनका लेख सर्च करु...
गरीब रथ के चलय में विलंब
गरीब रथ के आब 20 तारीख सं चलय के उम्मीद अछि. पहिने ई ट्रेन 10 जुलाई सं चलय वाला छल. मुदा केंद्र में राजनीतिक उठापटक के कारण एकर चलनाय टालि देल गेल. रेलमंत्री लालू प्रसाद यादव अखन मनमोहन सरकार के बचाबय में जुटल छथि. लालू जी अखन नीक काज कs रहल छथि आओर बिहार के लेल तs हुनका अखन केंद्र में मंत्री बनल रहनाय जरूरी अछि. आब अगर सभ किछ नीक रहल तs 20 जुलाई सं चलनाय शुरू करत. रेल चलाबय के सभ तैयारी करीब करीब पूरा भs गेल अछि. जयनगर... मधुबनी के लोक के लेल एकटा आओर नीक खबर ई अछि जे इंटरसिटी एक्सप्रेस आब जयनगर सं खुलत. पटना... दानापुर तक जाय वाला ई एक्सप्रेस रवि छोड़ि सभ दिन चलत. ई ट्रेन जयनगर सं दिन में 10 बजे खुलय के उम्मीद छै. आगां देखिऔ कि टाइन राखल जाय छै.
सदस्यता लें टिप्पणियाँ भेजें (Atom)


text:
बिहार विधानसभा चुनाव 2010 के चुनाव परिणाम अनाए शुरू भ गेल अछि. परिणाम सं साफ भ गेल अछि जे एहि मे लालू प्रसाद यादव जीक लालटेन टिमटिमा क रहि गेल... नीक सं जलि नहि पाएल आओर बुझि गेल.
लालू जीक संग रामविलास पासवान जीक सेहो तेहने हाल अछि. आरजेडी-एलजेपी गठबंधन अपन कोनो करामात नहि देखा पाएल. जखन कि लोकसभा चुनाव मे कम सीट जीतला आओर मंत्री पद नहि मिलला के कारण ओ अपन पूरा समय राज्य पर देने छलखिन्ह.
लालू आओर पासवान जी एकरा लेल मीडिया के जिम्मेदार ठहरा रहल छथिन्ह. मुदा ओ एहि पर ध्यान नहि देलखिन्ह जे हुनकर 15 साल के राज मे बिहार सय साल सं बेसि पाछा चलि गेल. बिहार हर क्षेत्र मे पिछड़ि गेल.
चुनाव परिणाम अएला के संग लालू जी आओर पासवान जीक घर पर सन्नाटा पसरि गेल अछि. एहने हाल आरजेडी आओर एलजेपी के पार्टी कार्यालय के सेहो अछि. कार्यकर्ता सभ निराश छथिन्ह.
लालू जीक आओर पासवान जी एहन कल्पना नहि कएने छलखिन्ह जे रिजल्ट एतेक खराब होएत. रिजल्ट सं हुनका भारी झटका लगलन्हि. दूनु नेता एकदम सं निराश छथिन्ह.
लोक सभ नीतीश जीक साथ द लालू जीक नारा के...तर्क के एकदम सं नकारि देलखिन्ह. लालू आओर पासवानजीक लेल एहि नुकसान के सभस पैघ कारण अहां कांग्रेस के सेहो ठहरा सकैत छी.
आरजेडी-एलजेपी के लेल सभसं पैघ वोटकटवा साबित भेल कांग्रेस. कांग्रेस के कारण आरजेडी-एलजेपी के 50 प्रतिशत सं बेसि उम्मीदवार के हार के मुंह देखय पड़लन्हि.
अगर जेडीयू-बीजेपी गठबंधन के आरजेडी-एलजेपी गठबंघन सं सीधा टक्कर रहैत... कांटा के टक्कर रहैत त लालू-पासवान जी एहि सं बेहतर स्थिति मे रहि सकैत छलाह. मुदा कांग्रेस हिनकर बंटाधार करि देलक.
अगर कांग्रेस सभ सीट पर अपन उम्मीदवार ठाड़ नहि कएने रहैत त आरजेडी-एलजेपी के आओर सीट मिल सकैत छल. राहुल गांधी हिनकर बत्ती बुझाबय के काज करलखिन्ह. कांग्रेस अपने त हारबे करल... लालू-पासवान जीक सेहो हरा देलक.


text:
सुभाषचंद्र झा, सहरसा। मई ७, २०१५. मैथिली जिन्दाबाद!
नेपाल मे विनाशकारी भूकंप सँ हजारों-लाखों लोक घर सँ बेघर भऽ गेल अछि। हजारों परिवारक कतेको दीप सदा-सदाक लेल मिझा गेल अछि। चारूकात कन्नारोहट आ कारुण्य दृश्य पसरल अछि। हजारों लोकक पता एखन धरि नहि चलल अछि। कतेक गाम पहाड़क मलवाक तर मे दैबकय कहियो गाम रहबाक निशानियो नहि बाँचय देने अछि। नेपालक राधानी आ तेकर १०० किमी केर वृत्त मे एहि तरहक विनाश देखबाक लेल भेटैत अछि। नेपाल सरकार आ विश्वक कतेको देश मिलिकेँ एहि त्रासदीपूर्ण अवस्था सँ जनमानसकेँ आगाँ बढेबाक प्रयास मे लागल अछि। चारुकात सँ लोक अपन जी-जान लगाकय मानवीय सहायताक राहत पीड़ित तक पहुँचाबय मे लागल अछि।
सबसँ पहिने आ सर्वाधिक संवेदना सँ भरल राहत आ उद्धारक कार्य भारत द्वारा द्रुत गति सँ कैल गेल जेकरा प्रति नेपाल मे अत्यन्त कृतज्ञता प्रकट कैल जा रहल अछि। भारत सरकारक अलावे पड़ोसी राज्य बिहार, बंगाल, उत्तरप्रदेश, सिक्कीम आदि द्वारा सेहो अलग-अलग राहत सामग्रीक कइयों खेप एतय मानवीय सहायताक रूप मे पठायल गेल अछि। सरकारी स्तर सँ अलग जनस्तर पर सेहो अनेको किसिम सँ राहत सामग्री संकलन करैत एहि अत्यन्त पीड़ादायी अवस्थामे नेपाल भूकंप पीड़ित लेल राहत पठायल जेबाक सैकड़ो उदाहरण सीमा कस्टम पर लाइन सँ ठाढ गाड़ी देखिकय अन्दाज लगैत अछि।
सहरसा मे सेहो नेपाल भूकम्प पीड़ित लेल अनेको मर्माहत लोक, अनेकानेक संगठन सब राहत कार्य मे लागि गेल अछि। खास कय आर एस एस, विद्यार्थी परिषद, विश्व हिन्दू परिषद केर कार्यकर्ता राहत जुटाबय मे संलग्न देखल जाइत छथि। अहि क्रम मे बुध दिन भाजपा द्वारा सहरसा नगर मे भिक्षाटन कार्यक्रम करैत राहत सामग्री संकलन कैल गेल। जाहि मे पुर्व विधायक किशोर मुन्ना, संजीव कुमार झा, मिहिर झा, शशिशेखर सम्राट, लुकमान अली, प्रो. गौतम कुमार, विजय वंसंत, व्यवसाय मंचक राजीव साह सब खुलिकय सहयोग कयलनि। कार्यकर्ता सब कहलनि जे भिक्षाटन भेटल पाइ प्रधानमंत्री राहत कोष मे भेजल जा रहल अछि। नेपालक पीड़ित जनता केँ हरसंभव सहायता जारी रहत। पुर्व विधायक संजीव झा कहलनि जे नेपाल मे आयल भूकम्प मे बहुत रास नुकसान भेल अछि, एहि विपति केर बेला मे हरदम हरपल नेपाली जनता संग ठाढ छी, कियैक तऽ दुनू देशक संस्कृति एकसमान अछि, हम सब एक्के लोक दुनू दिशि बसैत छी।


text:
बिल्मा रुडोंल्फक जन्म तेनेसेस
शहरकेँ एक गोट गरीब परिवारमे भएलैंह | चारि बरखक अबस्थामे डबल निमोनियाँ
आओर कालाजारक प्रकोपक संगे-संगे ओ पोलियोसँ ग्रस्त भs गेलिह | ओ अपन दुनू पएरकेँ सहारा देबैक
लेल ब्रैस पहिरैत छलिह | डाक्टर
तँ एते तक कहि देलकैन्ह जे ओ जीवन भरि अपन पएर सँ चलि फिर नहि सकतिह, मुदा हुनकर माए हुनका हिम्मत
बढ़ेलखिन्ह आ कहलखिन्ह -"दृढ़ शंकल्प, लगन, आ कठिन मेहनत सँ जे कोनो काज कएल
जाए भगवान ओकरा अवश्य पूरा करैत छथिन्ह |'' इ गप्प सुनि विल्मा निश्चय
कएलैन्ह जे ओ दुनियाँकेँ सभसँ तेज धाविका बनतिह |
नअ बरखक अबस्थामे डाक्टरक मना
कएला बादो ओ अपन पएरक ब्रैस उतारि कs अपन पहील डेग जमीनपर बढ़ेलीह | १३ बरखक अबस्थामे अपन पहील दौड़
प्रतियोगतामे भाग लेलैन्ह आ सभसँ पाछू रहलीह | ओकर बाद दोसर, तेसर, चारिम, पाँचम प्रतियोगता सभमे भाग लैत
रहलीह आओर सभसँ अन्तिम स्थानपर आबैत रहलीह | आ इ प्रयास ताबत तक रहलैन्ह जाबत
कि ओ दिन नहि आबि गएल जहिया ओ प्रथम एलीह |
१५ बरखक अबस्थामे विल्मा टेनिसी
स्टेट यूनिवर्सिटी गएलीह, जाहि ठाम
हुनक भेट एडटेम्पल नामक एकटा कोचसँ भेलैन्ह | हुनका ओ अपन मोनक इच्छा बतेलीह, जे ओ दुनियाँकेँ सभसँ तेज धाबिका
बनऐ चाहैत छथि | हुनक दृढ़
इच्छा शक्तिकेँ देखैत टेम्पल हुनक कोच बनब स्वीकार कएलैन्ह |
अंतमे ओ शुभ दिन आएल जहिया विल्मा
ओलम्पिकमे भाग लs रहल छलीह | ओलम्पिकमे दुनियाँकेँ सभसँ तेज
दौड़ए बला सभसँ मुकाबला रहैत छैक | विल्माक मुकाबला जुताहैनसँ छलैन्ह
जिनका कियो नहि हरा पएने छल | पहील दौड़ १०० मीटरकेँ छल जाहिमे
बिल्मा जुताहैन केँ हरा कs पहील
स्वर्णपदक जितलीह | दोसर दौड़
२०० मीटरकेँ एहुमे विल्मा, जूताकेँ
दोसर बेर हराकए अपन दोसर स्वर्णपदक जितलीह | तेसर आ अन्तिम दौड़ ४०० मीटर रिले
रेस छल आ विल्माक सामना एकबेर फेरसँ जुतासँ छलैन्ह | एहि अन्तिम आ निर्णायक दौड़मे
टीमक सभसँ तेज धाबिकाकेँ बिच सामना छल | दुनू टीमसँ चारि चारिटा
सर्बश्रेष्ठ धाविका, करू अथवा
मरुक मुकाबला | विल्माक
टीमकेँ तीनटा धाविका रिले रेसकेँ शुरूआती तिन हिस्सामे दौड़लीह
अ आसानीसँ बेटन बदललीह | जखन
विल्माकेँ दौड़क बेर एलैन्ह तँ हुनकासँ बेटन छूटि गएलैन्ह मुदा ओ अपनाकेँ सम्हारैत, खसल बेटन शिर्घतासँ उठाबैत मशीन
जकाँ तेजीसँ दौडैत जुताकेँ तेसरो बेर हरा कs तेसर गोल्ड मेडलक संगे-संगे
दुनियाँकेँ नम्बरएक धाविका बनि अपन सपना पूरा करैत इतिहासक पन्नामे अपन नाम स्वर्ण
अक्षरसँ लिखेलथि |
ई अमीट इतिहास १९६० कए ओलम्पिककेँ
अछि जाहिमे एकटा लकबाग्रस्त महिला दुनियाकेँ सर्वश्रेष्ठ धाविका बनल छली | एहेन सफल व्यक्तिक खिस्सासँ अपनों
सभकेँ मोनमे सफलता प्राप्तिक लालसा अबस्य जागल होएत | कठिनाई सफलताक पहील सीढ़ी छैक,
दृढ़ शंकल्प
आ विश्वासक संग डेग आगु तँ बढ़ाऊ सफलता अहाँक चरण चूमत |


text: मुम्बई । आधारभूत संरचना क्षेत्र क कम्पनी आईवीआरसीएल लिमिटेड कए मुजफ्फरपुर मे जलापूर्ति क ठेका भेटल अछि। कम्पनी शेयर बाजार कए देल अपन नियमित सूचना मे कहलक अछि जे ओकर भवन, परिवहन आओर जल कारोबार करैवाला इकाइ कए 552.31 करोड़ टका क ठेका भेटल अछि। कंपनीक अनुसार ओकर जल इकाई कए बिहार क मुजफ्फरपुर मे जलापूर्ति क एकटा महत्वपूर्ण परियोजना लेल 59.31 करोड़ टकाक ठेका भेटल अछि। बम्बई स्टॉक एक्सचेंज मे कम्पनी क शेयर तीन फीसदी स बेसी क तेजी क 36.85 टका पर कारोबार करि रहल अछि। जल इकाइ क अलावा कंपनी क भवन इकाई कए 418.51 करोड़ क ठेका भेटल अछि। एहि स ओ दिल्ली मे शहरी गरीब लेल कम लागत क मकान, छत्तीसगढ़ मे भिलाई इस्पात संयंत्र क भवन निर्माण कार्य आओर तमिलनाडु मे केंद्रीय औद्योगिक सुरक्षा बल क एकटा आरक्षित बटालियन लेल एक संरचना तैयार करत। परिवहन इकाई कए ओडिशा मे एकटा सड़क क चौड़ीकरण लेल 74.49 करोड़ क ठेका भेटल अछि।


text:
विनीत ठाकुर
पटना। पृथक झारखंड राज्य बनला बाद खनिज संपदा विहीन राज्य विहार केँ कतेको प्रकार क खनिज भेटबा क संभावना प्रबल भ उठल अछि। राज्य क भागलपुर, बाँका, गया, कैमूर, रोहतास, नवादा, जमुई, मुँगेर आ जहानाबाद मे कयल गेल सर्वेक्षण में विभिन्न खनिज भेटबा क संकेत भेटल अछि।
जी एस आई क सर्वेक्षण मे भागलपुर जिला मे कोयला क भंडार १३६६.७५ मीट्रिक टन अनुमानित अछि जकर सूचना केंद्र सरकार केँ पठाओल गेल अछि।जल्दिये खुदाई शुरू होयबा क आसार अछि। खान आ भू -तत्व विभाग क अधिकारिक सूत्रानुसार भारतीय भू वैज्ञानिक विहार क कतेको जिला मे सर्वेक्षण कय रहल छथि।एही क्रम मे हुनका लोकनिक केँ भागलपुर जिला क श्रीनगर आ लक्ष्मीपुर प्रखंड में कोयला भेटल। महत्त्वपूर्ण खनिज प्लेटिनम, निकेल आ क्रोमियम क खोज गया जिला क इमामगंज प्रखंड मे कैल जा रहल अछि जे २०२० ई तक खत्म होयत।
बांका जिला क बेलहरिया में आर ई ई आ रेयर अर्थ मेंटल भेटबाक संभावना अछि। मुंगेर क खड़गपुर, पहाड़,भखा,सारण आ रोहतास जिला क अघौरा, बंजारी पहाड़ मे बाक्साइट, गया आ जहानाबाद के पूर्व उत्तर क्षेत्र में मैग्नेटाइट आ इलमेनाइट क खोज कैल जा रहल अछि। नवादा, जमुई आ गया मे माइका भेटबा क संभावना अछि। कैमूर, रोहतास जिला मे टाइटेनियम, वैनेडियम आ गैलियम भेटबाक संभावना अछि। सुखद बात जे खनिज संपदा संपन्न राज्य भेला सँ रोजगार क संग आर्थिक लाभ सेहो होयत।


text:
शतरञ्ज
शतरञ्ज (अङ्ग्रेजी: Chess) दुई खेलाड़ीसभक बीच खेलल जाइवला एक बौद्धिक आ मनोरञ्जक खेल छी । कोनो अज्ञात बुद्धि-शिरोमणीद्वारा पाँचम-छहम शताब्दीमे ई खेल संसारक बुद्धिजीविसभकें भेंटमे देनए छल । समझल जाइत अछि की ई खेल मूलतः भारतक आविष्कार छी, जकर प्राचीन नाम - 'चतुरङ्ग' छल; जे भारत सँ अरब होइत युरोप गेल आ फेर १५/१६हम शताब्दीमे तँ ई समुचा संसारमे लोकप्रिय आ प्रसिद्ध भ गेल ।
शतरञ्ज एक चौपाट (बोर्ड) क उपर दुई व्यक्तिसभक लेल बनल खेल छी । चौपाटक उपर कुल ६४ खाना या वर्ग होइत अछि, जहिमे ३२ चौरस कारी या अन्य रङ्ग आ ३२ चौरस उज्जर या अन्य रङ्ग क होइत अछि । खेलनिहार दुनू खेलाड़ी सेहो सामान्यतः कारी आ उज्जर कहलावैत अछि । प्रत्येक खेलाड़ी लग एक राजा, वजीर, दुई ऊँट, दुई घोड़ा, दुई हाथी आ आठ सैनिक होइत अछि । बीचमे राजा आ वजीर रहैत अछि । बगलमे ऊँट, ओकर बगलमे घोड़ा आ अन्तिम कतारमे दुई हाथी रहैत अछि । ओकर आगामे आठ पैदल या सैनिक रहैत अछि ।
चौपाट रखैत समय ई ध्यान देल जाइत अछि की दुई खेलाड़ीसभ दहिना दिसक खाना उज्जर होनाए चाही तथा वजीरक स्थान पर कारी वजीर कारी चौरसमे आ उज्जर वजीर उज्जर चौरसमे होनाए चाही । खेलक शुरुआत नित्य उज्जर खेलाड़ीसँ कएल जाइत अछि ।[१]
खेलक शुरुआत[सम्पादन करी]
शतरञ्ज सभसँ पुरान आ लोकप्रिय पट (बोर्ड) मे सँ एक छी, जे दुई प्रतिद्वन्दीसभद्वारा एक चौकोर पट (बोर्ड) पर खेलल जाइत अछि, जाहि पर विशेष रूपसँ बनल दुई अलग-अलग रङ्गक सामन्यात: उज्जर आ कारी मोहरासभ होइत अछि । उज्जर पहिने चलैत अछि, जकर बाद खेलाडी निर्धारित नियमसभक अनुसार एक-एक चाल चलैत अछि । एकर बाद खेलाड़ी विपक्षीक प्रमुख मोहरासभ, राजाकें शाह-मात (एक एहन अवस्था, जाहिमे पराजय सँ बचनाए असम्भव होए) देवाक प्रयास करैत अछि । शतरञ्ज ६४ खानाक पट या शतरञ्जी पर खेलल जाइत अछि, जे क्रम (दर्जा) कहल जाइवला आठ अनुलम्ब पङ्क्तिसभ व फाइल (कतार) कहल जाइवला आठ आड़ा पङ्क्तिसभमे व्यवस्थित होइत अछि । ई खाना दुई रङ्ग, एक हल्का, जेना उज्जर, माटिमैला, पियर आ दोसर गाढा, जेना कारी, या हरियर सँ एक क बाद दोसर क स्थितिमे बनल रहैत अछि । पट्ट दुई प्रतिस्पर्धीक बीच एहि प्रकार रखल जाइत अछि की प्रत्येक खेलाड़ी दिस दाहिना हाथक कोना पर हल्का रङ्ग भेल खाना होए । हर शतरञ्जक टुकड़ा आगा घुसकैक अपन शैली होइत अछि ।[२]
वर्गसभक पहचान[सम्पादन करी]
बिसातक प्रत्येक वर्ग एक अक्षर आ एक सङ्ख्या क एक विशिष्ट युग्मद्वारा पहचान कएल जाइत अछि ।
प्यादा वा सैनिक[सम्पादन करी]
खेलक शुरुआत उज्जर खेलाड़ीसँ कएल जाइत अछि । सामान्यतः ओ वजीर वा राजाकें आगा राखल गेल पैदल वा सैनिकक दो चौरस आगा चलैत अछि । प्यादा (सैनिक) तुरन्त अपन आगाक खाली वर्ग पर आगा चलि सकैत अछि या अपन पहिल कदम ओ दुई वर्ग चलि सकैत अछि यदि दुनू वर्ग खाली होइ ।[३]
सन्दर्भ सामग्रीसभ[सम्पादन करी]
- ↑ "50 moves rules", FICGS, अन्तिम पहुँच २०१३-५-०८।
- ↑ "Laws of Chess", FIDE, अन्तिम पहुँच २०१३-०५-०८।
- ↑ Bodlaender, Hans, "The rules of chess", Chess Variants, अन्तिम पहुँच २०१३-०५-०८।
बाह्य जडीसभ[सम्पादन करी]
- ChessGames.com - online chess database and community
- ChessLive - online database
- Mathworld - chess and mathematics
- Jmrw.com - chess and art


text:
मायनंद झा
आई सँ करीब 18 वर्ष पूर्व जखन सन् 1997 ईसवी में मधुबनी में जिला प्रशासन के द्वारा स्वतंत्रता के पचासम वर्षगांठ मनायैल जायत रहै तहि क्रम में गिरधारी नगर भवन. मधुबनी में सात दिनक सांस्कृतिक कार्यक्रम के सेहो आयोजन भेल रहय। अहि कार्यक्रम में मधुबनी के बहुत रास सांस्कृतिक संगठन सम्मलित भेल। हमहूँ जन.जागरण युवा समिति के दल सँ एकटा सदस्य के रूप में भाग लेने रही। अहि कार्यक्रम के बाद हमरो रंगकर्म के प्रति स्नेह भ गेल आ हम एकटा नाट्य संस्था खोजय लागलऊ एहि क्रम में मधुबनी इप्टा के बारे में जानकारी भेल और ओतय पहूँचलऊँ आ प्रकाश भैया सँ भेट भेल हुनका सानिध्य में रंगकर्म के शूरूआत केलऊँ जे काफी वर्ष तकि चलैत रहलैय। आब अहाँ सभ बुझते छिये जे मधुबनी नहि अपितु पूरा मिथिला क्षेत्र में रंगकर्म की दयनीय हालत छैय तै प्रकाश भैया हमरा सभ सँ मधुबनी स विदा लैत कहला अहाँ सभ पाछू सँ आयब हम आगू बढै छी। खैर प्रकाश भैया देश के राजधानी दिल्ली में आबि कऽ संघर्ष मय जीवन रहितो सन् 2005 में एकटा नव नाट्य संस्था के सृजन केलाह जेकर नाम अछि मैथिली लोक रंग उपाख्य “मैलोरंग” । तदउपरान्त हमहूँ दिल्ली एैलऊँ लेकिन रंगकर्म मे पुनः नहि सक्रिय भ सकलऊँ परन्तु रंगमंच के सौरमंडल सँ मरलऊँ नहि समय .समय पर “मैलोरंग” द्वारा होयत नाटक आ पूर्वाभ्यास में सक्रिय रहलऊँ आ रहैत छी।
आई स करीब एक.डेढ़ साल पहिले प्रकाश भैया के संगे बैसल रही राष्ट्रीय नाट्य विद्यालय, दिल्ली में अचानक हम प्रकाश भैया के कहलियैन जे “भैया एक बेर मधुबनी चलि क नाटक करितऊ ताहि पर कहला जे केना हेतेई हम कहलियैन जे सभ हेतै खाली आहाँ मोन बनाबियौ ने। त कहला ठीक छै देखै छीयै। तदउपरान्त शेक्सपीयर के लिखल प्रसिद्ध नाटक “रोमियो.जूलियट” के मैथिली मे नाट्य.सह.भाव रूपांतरण प्रकाश भैया के द्वारा पूर्ण भेल जकर पहिल मंचन 15 दिसंबर 2014 क श्रीराम सेंटर, नई दिल्ली में कायल गेल ओहि मंच सँ ईहो उद्घोषणा प्रकाश भैया के द्वारा कैल गेल जे हम सब बहुत जल्द मधुबनी जायब और ओतय तीन दिवसीय महोत्सव के आयोजन करब। ई सूनि मोन प्रफूल्लित भ गेल। कारण आब भरिसक ओ दिन नजदीक आबि गेल जे हम सभ मधुबनी जा क जत स नाटक के अ आ सिखलऊँ आतोय के लोक.वेद के राष्ट्रीय स्तर के नाटक देखाब के मौका प्राप्त हैत। सच पूछू त मोन तिरपीत भ गेल।
एकर बाद प्रकाश भैया कहलाह जे केना हेतै खैर हुनका हम कहलियैन जे सभ किछु हेतै रूकु हम किछु लोक स दूरभाष पर बात करै छी आब मधुबनी के वतावरण भरिसक रंगकर्म के लेल सकारात्मक भ गेल हमरा जनैत मददि केनिहार लोक के आभाव नहि रहतैय। कहलाह ठीक छै प्रयास करू आओर हमहूँ प्रयाश में लागि गेलहूँ सभ शनि आ रवि दिन क किछु बाबू भैया के जे आई काल्हि मधुबनी के राजनिति धरातल पर अपना आप के सक्रिय कहै छैथ तिनका सभ के आग्रह केनाई शूरू केलयनि संगहि मधुबनी के व्यापारी लोकनि के सेहो जिनका सँ पूर्व परिचय छल। सभ गोटे आश्वासन देलाह जे ठीक छै सभटा हैत चिन्ता नय करू मोन खुश भ गेल जे अपन मातृभूमि सँ सहो आब नाटक लेल लोक सभ सहयोग करताह। प्रकाश भैया के सभ बात स अवगत कराबैत रहलियन।
मधुबनी जयबाक लेल आब तैयारी शूरू भ गेल पूर्वाभ्यास के लेल सभ सदस्य सूचना देल गेल आर पूर्वाभ्यास प्रारंभ भ गेल। समय नजदीक एलैक प्रकाश भैया कहलाह जे नगर भवन के केना सुरक्षित कैल जायत। हम स्थानीय किछु लोक के संपंर्क कएलियैन परन्तु ओ सभ मधुबनी के मिठगर बोली दैत हाँ नय हँ नय में काफी समय ल लेला आ नगर भवन सुरक्षित नहि करा सकला। तदउपरान्त नगर भवन सुरक्षित कराब के वास्ते श्री दीपक कुमार ”यात्री“ के ई सभ कार्य के जिम्मेदारी देल गेल और नगर भवन के सुरक्षित कयल गेल दिनांक 01 मई 2015 सँ 03 मई 2015 तकि, नगर भवन के मिथिला रंग महोत्सव के लेल जिला प्रशासन के द्वारा स्वीकृति के अनुमति देल गेल।
ईम्हर दिल्ली पूरा दल के लेल रेलवे आरक्षण सेहो करा लेल गेल आव्र मधुबनी जयबाक दिन निश्चित भेल 28 अप्रैल 2015 क गरीब रथ सँ मुदा सभ टा सीट पक्का नहि भ सकल अधिकांश सीट वेटिंग छल खैर पक्का भ जयैते से विश्वास रहा। भाई श्री दीपक कुमार ”यात्री“ मधुबनी मे रहि करीब दू महिना पहिने सँ कार्यक्रम के रूप रेखा बुनैय लागला मधुबनी के सभ बुद्धजीवी, विद्वान, राजनेता के संगहि व्यापारी वर्ग सँ सेहो संर्पक केलाह। हमहूँ दिल्ली सँ दूरभाष पर मधुबनी के गणमान्य व्यक्ति सभ के संपर्क में लगातार रहलऊ। एहि बीच श्रद्धेय श्री महेन्द्र मलंगिया व श्री प्रकाश भैया मधुबनी पहुँचि क प्रेस .वात्र्ता कयैलाह आ मधुबनी के जन.मानस के महोत्सव के जानकारी देलखिन अहू प्रेस.वात्र्ता मे मधुबनी के किछु गणमान्य के खबर देल गैलनि लेकिन ओ सभ नागा केलाह।
खैर ई सभ प्रकरण संगे होईत रहलैय आ कार्यक्रम के दिन नजदीक आबि गैल। हम सभ निश्चित तिथि यानि 28 अप्रैल 2015 क विदा भेलऊ मात्र 12टा सीट पक्का भेल हम सभ गरीब रथ के धक्का.मुक्की खायत कष्ट सहैत लेकिन मोन आनन्दित रहय जे मातृभूमि के लेल इ कष्ट आनन्द दैय रहल अछि महिला वर्ग के सीट द हम सभ हास्य विनोद करैत 29 अप्रैल 2015 क मधुबनी पहुचलऊँ। मधुबनी स्टेशन पर श्री जटाधर जी निवत्र्तमान प्रमुख रहिका प्रखंड, श्री श्याम मिश्र, श्री महेन्द्र लाल कर्ण, श्री शैलेष जी एंव श्री संजय जी के द्वारा फूल माला के संग मैलोरंग परिवार के स्वागत कयल गेल। सच मानू त लागल जे आब अपन वसुन्धरा पर पहूँचि गेलेऊँ।
सभ गोटे के लेल स्थानीय होटल युवराज मे विश्राम सह भोजन के व्यवस्था पूर्व निर्घारित रहय आर हम सभ ओतय पहुँचलहुँ। पूरा मैलोरंग परिवार के लेल भोजन बनाबैय लेल भाई दीपक ”यात्री“ दू गोर भनसिया के व्यवस्था केने रहैथ जे दूनू समय बढ रूचिगर भोजन बनाबैय। हम सभ भोजन कय किछु समय आराम क क नाटक स्थल के देखय लेल पहुँचलहूँ। ओकर बाद स्थानिय सहयोगी लोकिनिक संग एकटा बैठक आयोजित भेल जाहि मे आवश्यक वस्तु सभ के बारे मे चर्चा भेल जे नाटक मे जरूरी अछि। आब हम फेर मधुबनी को सभ रंगयोद्धा के नाम श्री जटाधर जी निवत्र्तमान प्रमुख रहिका प्रखंड, श्री श्याम मिश्र, श्री महेन्द्र लाल कर्ण, श्री विकास, श्री शिवनारायण मिश्र एंव श्री संजय जी कहलाह आबि जायत आ हमरा सभ संग करीब स्थानिय बीस टा रंगकर्मी दिन राईत लागि गेलाह अहि महोत्सव रूपी यज्ञ में आहूति देब लेल। हमहूँ सभ रातिक भोजन कय विश्राम मे चलि गेलऊँ।
अगिला दिन यानि 30 अप्रैल 2015 क हम प्रातः काल जल्दी उठि क स्थानिय लोक घरे-घरे जा क संपर्क केलयनि आ हकार के पत्र सेहो देलयनि सभ कहला जे अवश्य आयब। तदउपरान्त हम करीब 12 बजे दिन में होटल पहुँचि क प्रकाश भैया के हमरा द्वारा कयल गेल लोक-संपर्क के विवरण देलयैन। सभ गोटे गप्प करतै रहि की अचानक भाई दीपक ”यात्री“ अयलाह कहलाह जे एकटा दुखःद समाचार अछि हम सभ पुछलियैन कि यौ त ओ एकटा पत्र पकरबैत कहलाह जे ई जिलाधिकारी के द्वारा पठाओल मैथिल कार्यक्रम नाम ई प्रेम पत्र अछि। भाई मुकेश ओहि पत्र के पढलाह पत्र सुनतै मानू जेना शरीर पर बज्र खसि पडल हुआ तहिना लागल कारण ओहि पत्र मे नगर भवन जे तीन दिन के लेल महोत्सव के लेल सुरक्षित छल तकरा अगिला आदेश तकि निरस्त कय देल गेल आर कारण देल गेल जे 24 अप्रैल 2015 के आयल भूकंप के कारण नगर भवन के देवाल मे दरार आबि गेल अछि। आब सभ गोटे चिन्तित भ गेलऊँ जे आब कि हैत। तखने पता चलल जे दिनांक 26 अप्रैल 2015 क सेहो नगर भवन मे भोजपूरी कार्यक्रम भेल तथा 27 अप्रैल 2015 जानकी उत्सव सह भजन संध्या के आयोजन त भेल रहय।
खैर हमरा सभके अहि कार्यक्रम स कुनो आपत्ति नहि छल मुदा कि मिथिला मे मैथिली कार्यक्रम लेल नगर भवन नहि भेटा ताहि बात सँ बड मोन तमसायल तकर बाद मिथिला के सभ जन प्रतिनिधी सँ दूरभाष पर संपर्क साधलौं सभ कियो कहलाह हम दरभंगा मे बैठक मे छी बैठक खतम होईते जिलाधिकारी स संपर्क क अहाँ सभ के बतबै छी किया कहलाह हम दिल्ली हवाई अड्डा पर छी चारि बजे पटना पहुँचि के अहाँ सभ के जिलाधिकारी स बात क अवगत करबै छी आ किछु जनप्रतिनिधी दूरभाष पर गप्प कर योग्य नहि हमरा सभ के बुझला आ दूरभाष नहि उठेलाह।
एकटा आओर उपर्युक्त स्थान छल टाॅउन क्लब मैदान लेकिन ओ प्रायः कुनो राजनीतिक दल के कार्यक्रम लेल पहिने सँ सुरक्षित छल। तैयो हम सभ हियाऊ नहि हारलहुँ श्री महेंद्र भाई आ श्री जटाधर भाई कहलाह चलू महिला काॅलेज ओकर प्रांगण देखैय छी हम सभ श्रद्धेय श्री मलंगिया सर के संग लैत ओई रौद मे विदा भेलौऊँ आ महिला कालेज पहुँलऊ आ सभ गोटे प्रांगण के मुआयना केलहुँ आ हमर सभहक तकनिकी निदेशक श्री श्याम साहनी जे राष्ट्रीय नाट्य विद्यालय सँ स्नातक छथि से कहला जे स्थान उपयुक्त अछि तकर बाद ओहि ठाम के प्रधानध्यापक के संग एक टा बैसार भेल ओ कहला जे प्रांगण देनाई हमरा अधिकार क्षेत्र स बाहर अछि प्रांगण देबाक अधिकार कुलपति के छन्हि तेंय अहाँ सभ दरभंगा जा क हुनका आवेदन दियोन हम अग्रसारित कय दय छी हमरा सभके आशा नै पूर्ण विश्वास छल जे कुलपति कार्यक्रम के लेल प्रांगण जरूर देता।
समय काफी तेजी निकैल रहल छल पूर्व निर्धारित प्रेस-वात्र्ता भेल आ हम सभ प्रेस सँ कहलियैन जे हम कार्यक्रम जरूर करब आ संभवतः आब ई कार्यक्रम स्थानीय महिला काॅलेज के प्रांगण मे होयत आओर जिला प्रशासन के मैथिली कार्यक्रम के प्रति उदासीनता के प्रति आक्रोश व्यक्त कैल गेल। तकर बाद इहो विचार भेल जे स्थानिय वाट्सन विद्यालय के प्रांगण सेहो देखल जाय सभ गाटे फटफटिया पर चढि के वाट्सन विद्यालय विद्यालय पहुँचलऊ निराशा फेर सद्यः ठाड रहैय पूरा प्रांगन मे वर्षा के पानि मानू जेना विधाता सेहो तमसायल रहैत। तखन श्री श्याम मिश्रा, श्री महेंद्र लाल कर्ण, श्री शैलेष जी एंव श्री जटाधर जी दरभंगा के लेल विदा भेला। सांझ भ गेल हम सब पुनः यथास्थान आबि क नाटकक पूर्वाभ्यास प्रारंभ केलऊ मुदा ध्यान त दरिभंगा पर रहैय जे कि भेल आ कि हैत। तखन मुकेश जी कहलाह जे अगर मधुबनी में स्थान नहि भेल त बेनीपट्टी मे जाक करब तैंय ओतऊ लेल ध्यान केन्द्रित केने रहू। ततक्षण पिताजी के दूरभाष पर कहलियैन जे बेनीपट्टी उच्च विद्यालय के प्रांगण केना तीन दिन के लेल उपलब्ध हैत ताहि पर ओ कहलाह एखन त प्रधानाध्यापक स ऐते राति क संवाद त नहि भ पायत लेकिन भोर मे हुनका सँ गप्प क लेब संभवतः स्थान उपलब्ध भ जेतह लेकिन कार्यक्रम अगर मधुबनी मे हेतेह त ओ बढिया बात। इम्हर कुलपति महोदय दरभंगा मे नहि रहैत कुनो महाविद्यालय के भ्रमण मे निकलल रहैत। दरभंगा मे गेल गणमान्य सभ करीब राति के नौ बजे तकि हुनकर आवास पर रूकल रहति माननीय कुलपति के कर्मचारी कहलखिन जे हम हुनका आधुनिक तकनिक व्हाट्सप के माध्यम स अहाँ सभ के प्रयोजन के बारे सूचित क देलयनि हैं आब अहाँ सभ जाउ प्रातःकाल सूचना प्राप्त भयत मुदा हुनका सभगोटे के ओतय के कर्मचारी के भाव.भंगिमा स आभास भ गेलन्हि जे नहि भ सकत। सभ गोटे ओतय सँ निराश भ क वापस पुनः मधुबनी आबि गेलाह।
समय अपन नियति गति स चलयमान छल राति के करीब ग्यारह बजे सभ गोटे बैसल रहि तखने युवराज होटल के स्वामी श्री प्रदीप भाई कहलाह जे अगर कार्यक्रम कुनो प्रांगण मे करबाक अछि त कियैक नई टाउन क्लब मैदान मे उत्तर दिश सँ अपन मंच बनाक करी कारण जे राजनीतिक दल के कार्यक्रम परसू यानि दिनांक 02 मई 2015 क दिन मे हेतैन्हि। आब सच मानू त मोन व्यथित भ गेल रहय हुए जे भोकासि पारि क कानि मुदा हम सभ हिम्मत नई हारलहुँ आ हम प्रकाश के कहलियैन जे आब एैते करबै चाहे अहि लेल किछु भ जाय। आब बात उठल मंच केना बनत मुकेश जी कहलाह रूकु ओ ततक्षण अपन गाम बरहा दूरभाष पर संपर्क कय कहलाह जे काल्हि भोर स भोर मंच बनैयबाक समान संग लोक पहुँचि जयताह एमहर बेगुसराय स नाटक मे उपयोग होबय बला प्रकाश सामाग्री ल क भाई अजित निकलि गेल रहैत कारण मधुबनी में नाटकक प्रकाश सामाग्री उपलब्ध नहि अछि। आब हम सभ मोन मारि लेने रही जे टाउन क्लब मैदाने महोत्सव करब। सभ गोटे तकर बाद रूचिगर भोजन कय विश्राम मे चलि गेलहूँ।
प्रातःकाल प्रकाश सामग्री ल क भाई अजित सेहो बेगूसराय सँ पहुँचि गेलाह इम्हर बरहा स मंच बनबैय लेल कारीगर सभ तकर बाद द्रुत गति सँ कार्य आगू चलय लागल। नगर भवन एंव महिला काॅलेज के द्वार पर कार्यक्रम के स्थान परिवर्तन के सूचना सेहो साटि देल गेल। अपने सभ कलाकार आ स्थानीय सहयोगी सभ मिलक बाँस के खूँटा गाडय स लक पर्दा तकि लगैलऊँ। दर्शक वृन्द के बसय लैल कुर्सी लगेनाई स ल क हुनकर सुरक्षा तकि के जिम्मेदारी। आब किछु टेन्ट के समान के आवश्यकता बुझायल लेकिन टेन्ट मालिक मना क देलक जे हम तीन सौ कुर्सी के अलावा किछु नय द सकब कारण अझुका लगन बड तेज छय सभ समान हमर पहिलैय स सट्टा पर चलि गेल अछि। खैर हम सभ कहुना क जोगार तकनिक स सभटा व्यवस्था केलहूँ।
कार्यक्रम के उद्द्घाटन करय बला व्यक्ति सेहो आब सँ असर्मथता जता क नहि आयब तकर सूचना देला स्थानीय विधायक सेहो असर्मथता जतैयला। खैर मंच बनय के कार्य करीब पाँच बजे मे समाप्त भेल तकर बाद पर्दा एंव प्रकाश सामग्री के यथावत लागबके कार्य प्रारंभ भेल ई सभ होईत-होईत सांझ के सात बाजैय बला छल दर्शक-दीर्घा सभ के मैदान मे पहूँचनाय शूरू भ गेल आब भेल जे कार्यक्रम के उद्द्घाटन के करताह ताहि पर निर्णय भेल जे रंगयोद्धा हमरा सभ संगे दिन राति एक कैय क संग छथि वैह सभ उद्द्घाटन करताह सभ गोटे एक सुर मे कहला जय जय हे नटराज।
पहिल दिन यानि दिनांक 01 मई 2015 के कार्यक्रम के विधिवत उद्द्घाटन भेल श्रद्धेय श्री महेंद्र मलंगिया, श्री महेंद्र लाल कर्ण, श्री श्याम मिश्र, श्री जटाधर पासवान एंव श्री मृत्युन्जय झा के द्वारा। श्रद्धेय श्री महेंद्र मलंगिया कहलाह जे ”देश के प्रधानमंत्री अगर कुनो देश के यात्रा पर जाई छथि त ओहि ठामक वाद्दयंत्र बजबैत छथि कारण जे संबंध मजबूत बनबैय मे संस्कृति आ संस्कृतिक कर्मी एकटा सेतु के रूप में काज करैय अछि।” सही कहलाह मुदा विडंवना देखियौ जे हुनके दल के एगो जन प्रतिनिधि जिनका हम दूरभाष के संग-संग भेंट कय क हकार देने रहयैन ओ मैदान के एक कोन में बैसल रहलाह मुदा मंच के नजदीक नय अयलाह कियैक? कि ओ रंगकर्म आ संस्कृतिकर्म के निकृष्ट बुझै छथि आ कि ओ अपना आप सांस्कृतिक नहि बुझैय छथि एहि पर विचार भेनाई जरूरी अछि। खैर चलू अपने सभ आगू बढि, आजुक नाटक छल बिहार के बाढि के विभिषिका पर, जातिगत अवधारणा पर रामेश्वर प्रेम लिखित नाटक “जल डमरू बाजैय” नाटक के सभ पात्र अपन चरित्र के जीवन्त केलाह। नाटक के मंचल सफल रहल। सभ दर्शक कहला जे कैय दिन करबैय हम सब सभ दिन आयब अते सुन्दर नाटक केनिहार सभ के नय देखने छलऊँ तेहेन सुन्दर नाटक के विषय वस्तु छल मोन गदगद भ गेल विभिन्न तरहक प्रतिक्रिया आ शाबाशी सुनि क पुरा मैलोरंग परिवार गदगद रही। चलू सफलता के शूरूआत भ गेल।
बिहार रंगकर्म के हालत पर एकटा बड पैघ प्रोडक्सन हाउस डाक्यूमेंट्री के दृश्यांकन क रहल अछि हुनको सभहक पाँच आदमी के दल हमर सभहक सभ गतिविधि क शूट क रहल छल चाहे हम सभ बात करै छी वा मंच के खूँटा गाडि रहल छी। हुनकर दल के एगो सदस्य कहलाह जे श्रीमान् अहाँ सभ जाहि उत्साह स कार्य क रहल छी जेना कलाकार के काज अछि नाटक केनाई मुदा ओ बाँस के वल्ली बांधि रहल छैथ त कियो खंती ल क गढा खूनि रहल छथि एकरा जूनून कहबैय आकि स्थानीय जन-प्रतिनिधी आर प्रशासनिक विफलता? हम चुप भ गेलौऊ कारण ओ सभ स्थानीय नय रहैत आ हम अपन क्षेत्र के विफलता के झाँपी दी सैह नीक बुझलहूँ । आ ओ सभ पहिल बेर एहि तरहक स्थिति के दृश्यांकन क रहल छलाह। आब यैह प्रश्न हम अहाँ सभ स पूछैत छी की हमर मिथिला के रंगकर्मी एहिना सभ दिन खूंटा गाडत आ रंगकर्म के जीवन्त राखत? की मिथिला में रंगकर्म करय वास्ते अनूकूल जगह के निर्माण नय हैत? एहन स्थिति में हमर सभहक लोकरंग सल्हेश, विद्दापति, कित्र्तनियाँ, मैथिली भाषा के नाटक, सोहर, समदाउन, झिझिया, वटगबनी, नचारी, सामा.चकेवा सभ हेरा जायत आ सभगोटे डिबिया ल क खोजतै रहब। आ अपन सभहक संस्कृति सँ जूडल सभटा चीज.वस्तु सभ विलुप्त भ जायत। तखन निर्माण हैत एकटा मिथिला संग्रहालय के जे मिथिला मे नय अवस्थित रहत कारण जे बाडी के पटुआ तीत होईत अछि। ओ रहत दिल्ली मे, ओ रहत महाराष्ट्र में वा कुनो अन्य देश में तैं सभगाटे विचार करू जे कलाकार कलाकरी करैथ नय कि खूंटा गाडैत आ कुर्सी लगबैथ।
आब महोत्सव के दोसर दिन यानि दिनंाक 02 मई 2015 क दू टा नाटक मंचन छल। हम सभ मंच पर विधिवत प्रकाश व्यवस्था एंव मंच सज्जा के लेल मैदान में जा क काज करैय लागलऊ आर मंच के नाटकक मंचन लेल पूर्ण त नहि मुदा काफी अनुकूल बनेलऊ। सांझ भेल पिछला दिन सँ ज्यादा दर्शक जुमि गेलाह पुनः कार्यक्रम के विधिवत शूरूआत भेल पहिल नाटक छल श्रद्धेय श्री महेंद्र मलंगिया के लिखल “देह पर कोठी खसा दिअ” ई नाटक भारतवर्ष के न्यायप्रणाली के कठिनता के संग.संग समाजिक, आर्थिक हालत पर आईना देखबैत अछि संगहि सरकारी विफलता के सेहो उजागर करैत अछि। ई नाटक भेल दर्शक.वृन्द आन्नदित भेला। बीच मे दस मिनट के मध्यातंर भेल तकर बाद पुनः दोसर नाटक जे आधुनिक नाटक के एकटा नव विधा अछि “कहानी के रंगमंच” जेकर सृजन कएनिहार छथि श्री देवेंद्र राज अंकुर। नाटक छल स्व० श्री राजकमल चैधरी के चारि गोट कहानी क्रमशः अनलिखे पत्र, ललका पाग, कोपड आ वैष्णव जेकर निर्देशन स्वंय श्री अंकुर जी केने छथि आ ई नाटक के मैथिलि साहित्य में कुनो कहानी के रंगमंच मे अवतरित होबय वला पहिल स्थान पर अछि सचमुच ई मैथिलि भाषाटा के नहि अपितु पूरा मिथिला के सम्मान अछि। सभ कलाकार आ पाश्र्व सहयोगी के कठिन मेहनत पूरा रंग छोडलक समूचा दर्शक मंडल ताली बजबैत रहलाह। महोत्सवक दोसर दिनक कार्यक्रम पिछला दिन सँ ज्यादा प्रशंसा पयलक। हम सभ पुनः कार्यक्रम समाप्त कयलाके बाद नाटक मे प्रयोग कयल गेल वस्तु सभके सही स्थान पर राखि फेर अन्नदेवता के आर्शिवाद सँ रूचिगर भोजन पाबि क विश्राम में चलि गेलहुँ।
महोत्सवक तेसर दिन यानि दिनांक 03 मई 2015 क सेहो दूटा नाटकक मंचन भेल पहिल नाटक छल महान विदेशी साहित्यकार शेक्सपियर के लिखल नाटक “रोमियो.जूलिएट” के मैथिली भाव रूपांतर “चान.चकोर” जकर रूपांतरण स्वंय मैलोरंग के निदेशक श्री प्रकाश झा के द्वारा पूर्ण कयल गेल। एकर पहिल प्रस्तुति के बारे मे प्रायः पूर्व मे हम चर्चा कयैने छी। नाटक के रूपातंरण अद्भूत अछि ई कुनो विदेशी भाषा के पहिल नाट्य रूपांतरण अछि जकर मंचन सेहो भेल। नाटक केे जे मूल आत्मा होईछै तकरा यथावत राखि क मैथिली में अनुवादित करय के काज जे श्री प्रकाश भैया केलाह अछि ओ अविश्वसनीय अछि आ हमरा ई कह में कनिकों संकोच नय भ रहल अछि जे ई काज केवल श्री प्रकाश भैया क सकैत छथि कारण नाटकक प्रति हुनकर सर्मपण अनुकरणीय अछि। नाटक शूरू भेल दर्शक लोकनिक संख्या करीब सात सौ के आसपास छल मैदान के चारू तरफक लोक जिनकर आवास मैदान के समीप छल ओ सभ अपना घर सँ कुर्सी ल क बैसय लेल आबि गेलाह कारण जे हमरा सभहक द्वारा मा़त्र तीन सौ कुर्सी के व्यवस्था छल। अधिकांश दर्शक.वृन्द ठारे रहलाह मुदा नाटक के संग रैम गेलाह। बीच मे फेर दस मिनट के मध्यांतर भेल आ पुनः दोसर नाटक के मंचन के शूरूआत भेल नाटक छल विजयदान देथा के राजस्थानी भाषा के दन्त.कथा पर आधारित मूल नाटक “भला.बुरा” के मैथिली नाट्य रूपांतरण “फाँस”। एकर अनुवाद कएने छथि श्री श्याम साहनी जे राष्ट्रीय नाट्य विद्यालय सँ स्नातक छथि। ईहो नाटक अपन एकटा छाप छोडलक। सभ कलाकार खूब ताली के संग प्रशंसित भेला। महोत्सव के समापन के वेला आबि गेल श्रद्धेय श्री महेंद्र मलंगिया, श्री कमल मोहन “चून्नू” ,भाई जटाधर पासवान जी एंव जिला परिषद् उपाध्यक्ष श्री भरत भूषण जी के मंच पर आग्रह के संग बजायल गेल एंव श्री प्रकाश भैया द्वारा महोत्सव रूपी यज्ञ मे आहूत देबय बला लोकनिक के धन्यवाद के संग मैलोरंग के स्मृति चिन्ह श्री कमल मोहन “चून्नू” के द्वारा प्रदान करबेलैथ। श्रद्धेय श्री महेंद्र मलंगिया जी महोत्सव के समापन के घोषणा कयलाह। हम सभ पुनः विश्राम स्थल पर आबि कय दिल्ली वापसी के तैयारी लागि गेलहूँ।
अगिला दिन बारह बाजि क चालिस मिनट पर गरीब रथ मे बैसि क वापस भय गेलऊ। हमरा सभके विदा करबा वास्ते तमाम रंगयोद्धा छी श्री जटाधर पासवान, श्री महेंद्र लाल कर्ण, श्री श्याम मिश्रा, श्री शैलष जी, श्री विकास जी मधुबनी स्टेशन तकि अयलाह। धन्य छी हे माँ मिथिला जे एहन सपूत सभ के अपना कोखि मे जन्म देलऊ। युवराज होटल के स्वामी श्री प्रदीप जी के विशेष आभार जे हमरा सभहक ठहरय के इंतजाम कयने रहैथ ओहि ठाम हमरा सभके कनिको नय बुझायल जे कुनो होटल मे छी जेना लागये जे अपने घर छी जखन कुनो वस्तु के आवश्यकता हुए त हुनका पुछयनि कहैथ जे देख लियौ छै त ल जाऊ चाहे मंच पर बिछाबय वला दरी होई वा कुनो समान। एकोबेर मुख पर शिकन नय देखलियैन। नतमस्तक छी हिनकर मैथिलि के प्रति समर्पण देख क। संगहि आभार प्रकट करै छी एन०सी०सी० के बालक सभ के जे तीनु दिनक महोत्सवरूपी कार्यक्रम अनुशासन आ शांति व्यवस्था बनेने रहलाह। आओर हम सभ ऋणि छी श्री जटाधर पासवान, श्री महेंद्र लाल कर्ण, श्री श्याम मिश्रा, श्री शैलष जी, श्री विकास जी, श्री शिवनारयण जी एंव रूचिगर भोजन बनेनिहार भाई प्रदीप के जिनकर अनमोल सहयोग के कारण हम सभ ई महोत्सव के पूर्ण कय पयलहुँ।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
पीटीई के प्रिंसिपल कॉरेसपोंडेंट, प्रिंसिपल कॉपी एडिटर, सीनियर कॉपी एडिटर, प्रोबैशनरी जर्नलिस्ट आओर ट्रेनी जर्नलिस्ट के जरूरत अछि.
एहि के लेल अहां के पास
पत्रकारिता के डिग्री या डिप्लोमा होनाए जरूरी अछि.
प्रोबैशनेरी आओर ट्रेनी जर्नलिस्ट के लेल अहांके लिखित परीक्षा देबय पड़त.
बेसि जानकारी के संग अप्लाई करय आओर फॉर्म डाउनलोड करय लेल अहां एहि लिंक के क्लिक करु-
ptinews
फॉर्म भरिsक hrm@pti.in ईमेल पर पठा दिऔ. सब्जेट मे जेहि पोस्ट के लेल अप्लाई करि रहल छी ओकर जिक्र जरूर करि देब. अप्लाई करय के लास्ट डेट अछि 30 दिसंबर, 2014. बेसि दिन नञि बाचल अछि. जल्दी करु.
Sr. HR Manager,
Press Trust of India
PTI Building,
4, Parliament Street,
New Delhi- 110001
अहां सभ के हमर शुभकामना.


text:
गुजरात। 12 दिसम्बर। पूर्व विधायक सह बिहार भाजपा प्रदेश उपाध्यक्ष गोपाल जी ठाकुर, बिहार भाजपा प्रदेश महामंत्री श्री शुशील चौधरी, बेतिया जिला केँ निवर्तमान जिलाध्यक्ष एवं प्रदेश कार्यसमिति सदस्य श्री संजय पांडे, भाजयुमो प्रदेश कार्यसमिति श्री राहुल शर्मा आओर बिहार भाजपा केँ पदाधिकारी लोकनि मिथिलांचलक वेश भूसा मे भारतीय जनता पार्टी केर समर्थन मे अलग - अलग क्षेत्र मे लोग सभकेँ जागरूक केलनि।
भारतीय जनता पार्टी केर समर्थन मे चलाओल जे रहल जागरूकता अभियान मे प्रवीण झा, सर्व श्याम झा, बैजू चौधरी रामनाथ मिश्रा, विधान झा केँ संगे संग बहुत रास मैथिल शामिल छला।


text:
कुमुद सिंह
नई दिल्ली। एकटा सिनेमा मे देखने रही हीरो अपन घरक उपर स हवाई जहाज उडा रहल छल। इ अनुभव सब पायलट लेल अनुपम होइत अछि। मिथिलाक कईटा पायलट आइ विभिन्न कंपनीक सेवा विमान आ भारतीय वायुसेनाक युद्धक विमान उडा रहल छथि, मुदा मिथिलाक आकाश आ जमीन पर हवाई जहाज उडेबा बा उतारबा क सौभाग्य केवल एकमात्र मैथिल सुरेंद्र चौधरी क हिस्सा मे अछि। दरभंगा एविएशन क डिकोटा विमान कए ओ 1960 स 1963 तक कईक बेर दरभंगा एयरपोर्ट स उडेलाह आ उतारलाह। जखन पहिल बेर हम डिकोटा देखने रही त इ सोचने नहि रहि जे ओहि जमाना मे जखन गाडी चलेनिहार तक मिथिला मे गानल-गुथल छल, तखन कोनो मैथिल एहि विमान क पायलट होएत। दू साल पहिने पता चलल जे एहि विमान क एकटा पायलट दरभंगा क छलाह। तलाश शुरू कैल, त लोक हंसलक। कहलक जे केकरा तकैत छी, बड पुरान गप छै, के कतए गेल, आब भेटत। मुदा खोज जारी रहल। पिछला दू दिन पहिने सुरेंद्र चौधरी क तलाश पूरा भेल। सुरेंद्र चौधरी एअर इंडिया क निदेशक मंडल स 1997 मे सेवानिवृत्त भ एखन मुंबई मे रहैत छथि। हुनक परिवार मे आइ पांच टा बेटा-भातिज सेहो पायलट छथि। ओ एहन पहिल आ एक मात्र मैथिल छथि जिनका दरभंगा एयरपोर्ट पर विमान उतारबाक सौभाग्य भेटल अछि। 1960 मे सुरेंद्र चौधरी दरभंगा एविएशन मे नौकरी शुरू केलथि आ 1963 तक एहि कंपनी मे रहलाह। 1963 मे केंद्र सरकार एहि कंपनी कए अधिग्रहण क लेलक। सुरेंद्र चौधरी 1963 मे एयरवेज इंडिया आ 67 मे एअर इंडिया ज्वांइन केलथि। श्री चौधरी एअर इंडिया क सबस काबिल पायलट मे स एक छलाह। ओ बोइंग 707 स ल कए ओहि कालखंडक सबस पैघ जहाज बोइंग 747 तक उडेलाह। कईटा विमान कए उडा चुकल सुरेंद्र चौधरी कए अपन पहिल प्यार डीसी-3 डिकोटा क स्मरण आइ सेहो रोमांचित क दैत अछि। करीब 47 साल बाद जखन ओ अपन विमान कए तसवीर मे देखलाह त आत्मविभोर भ गेलाह। दुर्भाग्यवश हुनका लग एहि विमानक कोनो फोटो नहि छल। ओ फेसबुक क अपन वाल पर लिखलाह अछि जे एहि विमान कए हम कई बेर दरभंगा एयरपोर्ट पर उतारने आ उडेने छी। तखन हम Capt I. N. Boodrie क सह पायलट छलहुं। अपन जीवनक आठ दशक देख चुकल सुरेंद्र चौधरी कए 1951 क एकटा घटना पायलट बनबा लेल प्रेरित केलक। 1951 मे प्रधानमंत्री नेहरू दरभंगा गेल छलाह। ओहि दौरान श्री चौधरी उत्सुकतावश नेहरूक विमान लग चल गेल छलाह, जाहि पर नेहरूक सुरक्षाकर्मी हुनका ओहि ठाम स भगा देने छल। एहि घटना क बाद ओ केवल पायलट नहि बनलाह, बल्कि श्री चौधरी अपन पहिल सेवा ओहि कालखंड क सबस बेहतरीन जहाज डीसी-3 डिकोटा क पायलट क रूप मे देलथि। श्री चौधरी कहैत छथि जे डीसी-3 डकोटा ओहि समय मे भारतक सबस सुंदर आ आधुनिक विमान छल। ओकर बारे मे एतबे कहब काफी अछि जे ओ भारत मे असगर छल आ प्रधानमंत्री नेहरू सेहो जाहि विमान क उपयोग करैत छलाह ओ डीसी-3 डिकोटा स काफी दब छल आ वायु सैनिक सब कए ढोबा मे काज अबैत छल। 1963 क बाद इ जहाज भारत क प्रधानमंत्री क आधिकारिक वाहन बनि गेल आ 20 साल स बेसी समय तक इ प्रधानमंत्री क सेवा मे रहल। निश्चित रूप स ओ विमान उडेबा सन आनंद फेर कहियो नहि आयल।
दरभंगा एविएशनक पतन पर ओ लिखैत छथि- हमरा ओ दिन स्मरण आबि रहल अछि जखन हमर इ जहाज भारत सरकार अधिग्रहण क रहल छल। डॉ कामेश्वर सिंह क निधन भ चुकल छल आ एक प्रकार स कंपनी क बागडोर ककरो हाथ मे नहि छल। हम सब दुखी मन स कंपनी कए सरकार क हवाले करबा लेल मजबूर छलहुं। आइ करीब 50 साल बाद सुरेंद्र चौधरी दरभंगा एविएशन आ दरभंगा एयरपोर्ट क स्मरण सुना रहल छथि, मुदा सच इ अछि जे सुरेंद्र चौधरी खिस्सा जाहि ठाम खत्म होइत अछि, दरभंगा एविएशन आ दरभंगा एयरपोर्ट क खिस्सा सेहो ओतहि खत्म भ जाइत अछि। दरभंगा एविएशन आब चालू नहि भ सकैत अछि, सुरेंद्र जी सेहो आब जहाज उडेबाक स्थिति मे नहि छथि, मुदा अगर दरभंगा एयरपोर्ट चालू भ गेल त ओ दरभंगा एयरपोर्ट पर विमान स उतरि सकैत छथि, संगहि जेट एयरलाइंस मे कार्यरत हुनक भातिज हुनक मातृभमि स हजाज उडेबाक रिकार्ड क बराबरी क सकैत छथि। दरभंगाक जनता आ दरभंगाक जनप्रतिनिधि अपन एहि नायक कए दरभंगा एयरपोर्ट चालू करबा एकटा नीक सनेस द सकैत छथि।
नोट- शीघ्र पढबा लेल भेटत श्री चौधरी क संग साक्षात्कार इ’समाद पर।
maithili news, mithila news, bihar news, latest bihar news, latest mithila news, latest maithili news, maithili newspaper


text:
अहांक सभक लोकप्रिय मैथिली ब्लॉग हेलो मिथिला अहां सभक लेल आब ब्लॉगस्पाट डॉट कॉम सं हेलो मिथिला डॉट कॉम भs गेल अछि.
ओना अहां सभ के जे पूरा लिखय के आदत पड़ि गेल अछि त कोनो बात नहि. पूरा पता लिखला पर सेहो ब्लॉग खुलत. एहन नहि जे ब्लॉग नहि खुलत.
अहांक जेना मन होए हेलो मिथिलाक पता लिखु... ब्लॉग खुलत. मुदा एकटा चीज ध्यान राखब जे ब्लॉगस्पाट जकां डॉट कॉम मे सेहो hello mithilaa
के आखिर मे डबल a
अछि.
अहां सभ सं सेहो आग्रह जे एहि हेलो मिथिला पर अहां सभ सेहो लिखल करु... अपन गाम-घर... इलाका के न्यूज़... समाचार... विकास... समस्या के खबर सेहो भेजु.
अहां अपन कविता...कहानी...विचार सेहो लिखु. दस लोक के संग साझा करु. अहां अपन खबर...लेख info@ hellomithilaa.com पर भेज सकय छी.
हमर ईमेल:-hellomithilaa@gmail.com


text:
कनेक मनन करू!
दुर्गा सप्तशती मिथिलाक हर घर लेल एक आवश्यक पोथी मानल जाइत अछि। जे कियो भक्ति साधना सँ जुडल छी, तिनका सभकेँ जरुर देवी उपासनाक महत्त्व बुझल होयत। एक चर्चा हम एतय करय लेल जा रहल छी ओ अछि श्रीदेव्यथर्वशीर्षम् केर मादे – अथर्ववेद मे देल गेल महिमा अनुरूप आ स्वयं हमरा लोकनि यदि एहि अति महत्त्वपूर्ण आ उपयोगी स्तुतिक अर्थ-सार मनन करब तऽ बुझयमे अबैत अछि:
श्रीदेव्यथर्वशीर्षम्
ॐ सर्वे वै देवा देवीमुपतस्थु:कासि त्वं महादेवीति।॥१॥
ॐ सभ देवता देवीक समीप गेला आ विनम्रता संग पूछय लगलाह – हे महादेवि! अपने के छी?
साब्रवीत् – अहं ब्रह्मस्वरूपिणी। मत्त: प्रकृतिपुरुषात्मकं जगत्। शून्यं चाशून्यं च॥२॥
देवी कहली – हम ब्रह्मस्वरूप छी। हमरहिसँ प्रकृति-पुरुषात्मक सद्रूप आ असद्रूप जगत् उत्पन्न भेल अछि।
अहमानन्दानानन्दौ। अहं विज्ञानाविज्ञाने। अहं ब्रह्माब्रह्मणी वेदितव्ये। अहं पञ्चभूतान्यपञ्चभूतानि। अहमखिलं जगत्॥३॥
हम आनन्द आ अनानन्दरूपा छी। हम विज्ञान आ अविज्ञानरूपा छी। निश्चितरूपसँ जानय जोग ब्रह्म आ अब्रह्म सेहो हमहीं छी। पञ्चीकृत आ अपञ्चीकृत महाभूत सेहो हमहीं छी। ई समस्त दृश्य-जगत् सेहो हमहीं छी।
वेदोऽहमवेदोऽहम्। विद्याहमविद्याहम्। अजाहमनजाहम्। अधश्चोर्ध्वं च तिर्यक्चाहम्॥४॥
वेद आ अवेद हमहीं छी। विद्या आ अविद्या हमहीं छी, अजा आ नजा (प्रकृति आ ओहिसँ भिन्न) सेहो हमहीं आ निचाँ-ऊपर, अगल-बगल सेहो हमहीं छी।
अहं रुद्रेभिर्वसुभिश्चरामि। अहमादित्यैरुत विश्वदेवै:। अहं मित्रावरुणावुभौ बिभर्मि। अहमिन्द्राग्नी अहमश्विनावुभौ॥५॥
हम रुद्र आ वसुक रूपमे सञ्चार करैत छी। हम आदित्य आ विश्वदेवक रूपमें घूमैत छी। हम मित्र आ वरुण दुनू एवं इन्द्र आ अग्निक संग दुनू अश्विनीकुमारक भरण-पोषण करैत छी।
अहं सोमं त्वष्टारं पूषणं भगं दधामि। अहं विष्णुमुरुक्रमं ब्रह्माणमुत प्रजापतिं दधामि॥६॥
हम सोम, त्वष्टा, पूषा आ भगकेँ धारण करैत छी। त्रैलोक्यकेँ आक्रान्त करय लेल विस्तीर्ण पादक्षेप करयवाला विष्णु, ब्रह्मदेव आ प्रजापतिक सेहो हमहीं धारण करैत छी।
अहं दधामि द्रविणं हविष्मते सुप्राव्ये यजमानाय सुन्वते। अहं राष्ट्री सङ्गमनी वसूनां चिकितुषी प्रथमा यज्ञियानाम्। अहं सुवे पितरमस्य मूर्धन्मम योनिरप्स्वन्त: समुद्रे। य एवं वेद। स दैवीं सम्पदमाप्नोति॥७॥
देवतागणकेँ उत्तम हवि पहुँचेनिहाइर आ सोमरस निकालयवाला यजमानक लेल हविर्द्रव्यसँ युक्त धन धारण करैत छी। हम सम्पूर्ण जगत् केर ईश्वरी, उपासक सब लेल धन प्रदान करयवाली, ब्रह्मरूप आ यज्ञार्ह आदि (यजन करऽ जोग देवता)मे मुख्य छी। हम आत्मस्वरूपपर आकाशादि निर्माण करैत छी। हमर स्थान आत्मस्वरूपकेँ धारण करयवाली बुद्धिवृत्तिमे रहैछ। जे एहि तरहें जनैत अछि, वैह दैवी सम्पत्ति लाभ करैत अछि।
ते देवा अब्रुवन् – नमो देव्यै महादेव्यै शिवायै सततं नम:।
नम: प्रकृत्यै भद्रायै नियता: प्रणता: स्म ताम्॥८॥
तखन ओ देवतागण कहलाह – देवीकेँ नमस्कार अछि। पैघ-पैघ लोककेँ अपन-अपन कर्तव्यमे प्रवृत्त करयवाली कल्याणकर्त्रीके सदिखन नमस्कार अछि। गुणसाम्यावस्थारूपिणी मङ्गलमयी देवीकेँ नमस्कार अछि। नियमयुक्त होइत हम हुनका प्रणाम करैत छी।
तामग्निवर्णां तपसा ज्वलन्तीं वैरोचनीं कर्मफलेषु जुष्टाम्।
दुर्गां देवीं शरणं प्रपद्यामहेऽसुरान्नाशयित्र्यै ते नम:॥९॥
हुनक अग्नि-समान वर्णवाली, ज्ञानसँ जगमगेनिहाइर, दीप्तिमती, कर्मफलप्राप्तिक हेतु सेवनकेँ जानयवाली दुर्गादेवीकेर हम शरणमे छी। असुरक नाश करयवाली देवी! अहाँकेँ नमस्कार अछि।
देवीं वाचमजनयन्त देवास्तां विश्वरूपा: पशवो वदन्ति।
सा नो मन्द्रेषमूर्जं दुहाना धेनुर्वागस्मानुप सुष्टुतैतु॥१०॥
प्राणरूप देव लोकनि जिनक प्रकाशमान वैखरी वाणीकेँ उत्पन्न केलनि, हुनका अनेको प्रकारक प्राणी कहैत अछि। ओहि कामधेनुतुल्य आनन्ददायक आ अन्न एव बल देनिहाइर वाग्रूपिणी भगवती उत्तम स्तुतिसँ संतुष्ट होइत हमरा नजदीक अबैथ।
कालरात्रीं ब्रह्मस्तुताँ वैष्णवीं स्कन्दमातरम्।
सरस्वतीमदितिं दक्षदुहितरं नमाम: पावनां शिवाम्॥११॥
कालकेँ सेहो नाश करयवाली, वेदद्वारा स्तुत भेल विष्णुशक्ति, स्कन्दमाता (शिवशक्ति), सरस्वती (ब्रह्मशक्ति), देवमाता अदिति आ दक्ष कन्या (सती), पापनाशिनी कल्याणकारिणी भगवतीकेँ हम प्रणाम करैत छी।
महालक्ष्म्यै च विद्महे सर्वशक्त्यै च धीमहि।
तन्नो देवी प्रचोदयात्॥१२॥
हम महालक्ष्मीकेँ जनैत छी आ हुनक सर्वशक्तिस्वरूपिणीक मात्र ध्यान करैत छी। वैह देवी हमरा ओहि विषय (ज्ञान-ध्यान)मे प्रवृत्त करैथ।
अदितिर्ह्यजनिष्ट दक्ष या दुहिता तव।
ताँ देवा अन्वजायन्त भद्रा अमृतबन्धव:॥१३॥
हे दक्ष! अपनेक जे कन्या अदिति छथि, वैह प्रसूता भेली आ हुनके मृत्युरहित कल्याणमय देव उत्पन्न भेल।
कामो योनि: कमला वज्रपाणिर्गुहा हसा मातरिश्वाभ्रमिन्द्र:।
पुनर्गुहा सकला मायया च पुरूच्यैषा विश्वमातादिविद्योम्॥१४॥
काम (क), योनि (ए), कमला (ई), वज्रपाणि – इन्द्र (ल), गुहा (ह्रीं), ह, स – वर्ण, मातरिश्वा – वायु (क), अभ्र (ह), इन्द्र (ल), पुन: गुहा (ह्रीं), स, क, ल – वर्ण आ माया (ह्रीं) – ई सर्वात्मिका जगन्माताक मूल विद्या थीक आ ओ ब्रह्मरूपिणी थिकी।
(एहि मन्त्रक भावार्थ: शिवशक्त्यभेदरूपा, ब्रह्म-विष्णु-शिवात्मिका, सरस्वती-लक्ष्मी-गौरीरूपा, अशुद्ध-मिश्र-शुद्धोपानात्मिका, समरसीभूत-शिवशक्त्यात्मक ब्रह्मस्वरूपके निर्विकल्प ज्ञान देबयवाली, सर्वतत्त्वात्मिका महात्रिपुरसुन्दरी। यैह मन्त्र सब मन्त्रक मुकुटमणि होइछ आ मन्त्रशास्त्रमे पञ्चदशी आदि श्रीविद्याक नामसँ प्रसिद्ध अछि।)
एषाऽऽत्मशक्ति:। एषा विश्वमोहिनी। पाशाङ्कुशधनुर्बाणधरा।
एषा श्रीमहाविद्या। य एवं वेद स शोकं तरति॥१५॥
यैह परमात्माक शक्ति छथि। यैह विश्वमोहिनी छथि। पाश, अङ्कुश, धनुष और बाण धारण करयवाली छथि। यैह ‘श्रीमहाविद्या’ छथि। जे एना जनैत अछि, वैह शोककेँ पार कय जाइत अछि।
नमस्ते अस्तु भगवती मातरस्मान् पाहि सर्वत:॥१६॥
भगवती! अपनेकेँ नमस्कार अछि। माय! सब प्रकारसँ हमर रक्षा करू।
सैषाष्टौ वसव: सैषेकादशा रुद्रा:। सैषा द्वादशादित्या:। सैषा विश्वेदेवा: सोमपा असोमपाश्च। सैषा यातुधाना असुरा रक्षांसि पिशाचा यक्षा: सिद्धा:। सैषा सत्त्वरजस्तमांसि। सैषा ब्रह्मविष्णुरुद्ररूपिणी। सैषा प्रजापतीन्द्रमनव:। सैषा ग्रहनक्षत्रज्योतींषि। कलाकाष्ठादिकालरूपिणी। तामहं प्रणौमि नित्यम्॥ पापापहारिणी देवीं भुक्तिमुक्तिप्रदायिनीम्।अनन्तां विजयां शुद्धां शरण्यां शिवदां शिवाम्॥१७॥
(मन्त्रद्रष्टा ऋषि कहैत छथि) वैह ओ अष्ट वसु थिकी, वैह ओ एकादश रुद्र थिकी; वैह ओ द्वादश आदित्य थिकी; वैह ओ सोमपान करयवाली आ सोमपान नहि करयवाली विश्वेदेव थिकी; वैह ओ यातुधान (एक तरहक राक्षस), असुर, राक्षस, पिशाच, पक्ष आ सिद्ध थिकी; वैह ओ सत्त्व-रज-तम थिकी; वैह ओ ब्रह्म-विष्णु-रुद्ररूपिणी थिकी; वैह ओ प्रजापति-इन्द्र-मनु थिकी; वैह ओ ग्रह, नक्षत्र आ तारा थिकी; वैह कला-काष्ठादि कालरूपिणी थिकी; वैह पाप नाश करयवाली, भोग-मोक्ष देवऽवाली, अन्तरहित विजयाधिष्ठात्री, निर्दोष, शरण लेबय योग्य कल्याणदात्री आ मङ्गलरूपिणी देवीकेँ हम सदैव प्रणाम करैत छी।
वियदीकारसंयुक्तं वीतिहोत्रसमन्वितम्।
अर्धेन्नुलसितं देव्या बीजं सर्वार्थसाधकम्॥१८॥
एवमेकाक्षरं ब्रह्म यतय: शुद्धचेतस:।
ध्यायन्ति परमानन्दमया ज्ञामबुराशय:॥१९॥
वियत् – आकाश (ह) एवं ‘ई’ कारसँ युक्त, वीतिहोत्र – अग्नि (र) सहित, अर्धचन्द्र (ँ) सँ अलंकृत जे देवीक बीज अछि, ओ सब मनोरथ पूर्ण करऽवाली थिकी। एहि तरहें एहि एकाक्षर ब्रह्म (ह्रीं) केर एहेन यति ध्यान करैत अछि, जेकर चित्त शुद्ध छैक, जे निरतिशयानन्दपूर्ण आ ज्ञानक सागर होइछ। (ई मन्त्र देवीप्रणव मानल जाइत अछि। ॐकारके समान ई प्रणव सेहो व्यापक अर्थसँ भरल अछि। संक्षेपमे एक अर्थ इच्छा-ज्ञान-क्रिया, धार, अद्वैत, अखण्ड, सच्चिदानन्द, समरसीभूत, शिवशक्तिस्फुरण होइछ)
वाङ्माया ब्रह्मसूस्तस्मात् षष्ठं वक्त्रसमन्वितम्।
सूर्योऽवामश्रोत्रबिन्दुसंयुक्तष्टात्तृती
नारायणेन सम्मिश्रो वायुश्चाधारयुक् तत:।
विच्चे नवार्णकोऽर्ण: स्यान्महदानन्ददायक:॥२०॥
वाणी (ऐं), माया (ह्रीं), ब्रह्मसू – काम (क्लीं), एकर आगू छठम व्यञ्जन अर्थात् च, वैह वक्त्र अर्थात् आकारसँ युक्त (चा), सूर्य (म), ‘अवाम श्रोत्र’ – दक्षिण कर्ण (उ) आ बिन्दु अर्थात् अनुस्वारसँ युक्त (मुं), टकारसऽ तेसर ड, वैह नारायण अर्थात् ‘आ’ सँ मिश्र (डा), वायु (य), वैह अधर अर्थात् ‘ऐ’ सँ युक्त (यै) आ ‘विच्चे’ – ई नवार्ण मन्त्र उपासककेँ आनन्द आ ब्रह्मसायुज्य देवऽवाला होइछ।
हृत्पुण्डरीकमध्यस्थां प्रात:सूर्यसमप्रभाम।
पाशाङ्कुशधरां सौम्यां वरदाभयहस्तकाम्।
त्रिनेत्रां रक्तवसनां भक्तकामदुघां भजे॥२१॥
हत्कमलकेर मध्यमे रहयवाली, प्रातकालीन सूर्यक समान प्रभावशाली, पाश आ अङ्कुश धारण करयवाली, मनोहर रूपवाली, वरद आ अभयमुद्रा धारण कैल हाथवाली, तीन नेत्रसँ युक्त, रक्तवस्त्र परिधान करयवाली आ कामधेनुक समान भक्तक मनोरथ पूर्ण करयवाली देवीकेँ हम भजैत छी।
नमामि त्वां महादेवीं महाभयविनाशिनीम्।
महादुर्गप्रशमनीं महाकारुण्यरूपिणीम्॥२२॥
महाभयकेर नाश करयवाली, महासंकटकेँ शान्त करयवाली आर महान करुणाकेर साक्षात् मूर्ति, अपने महादेवीकेँ हम नमस्कार करैत छी।
यस्या: स्वरूपं ब्रह्मादयो न जानन्ति तस्मादुच्यते अज्ञेया।
यस्या अन्तो न लभ्यते तस्मादुच्यते अनन्ता।
यस्या लक्ष्यं नोपलक्ष्यते तस्मादुच्यते अलक्ष्या।
यस्या जननं नोपलभ्यते तस्मादुच्यते अजा।
एकैव सर्वत्र वर्तते तस्मादुच्यते एका।
एकैव विश्वरूपिणी तस्मादुच्यते नैका।
अत एवोच्यते अज्ञेयानन्तालक्ष्याजैका नैकेति॥२३॥
जिनकर स्वरूप ब्रह्मादि सेहो नहि जानैथ – ताहि लेल जिनका अज्ञेय कहल जाइत अछि,जिनकर अन्त नहि भेटैत अछि – ताहि लेल जिनका अनन्ता कहल जाइत अछि,जिनकर लक्ष्य देखा नहि पडैत अछि – ताहि लेल जिनका अलक्ष्या कहल जाइत अछि,जिनकर जन्म बुझयमे नहि अबैत अछि – ताहि लेल जिनका अजा कहल जाइत अछि,जे असगरे सर्वत्र थिकी – ताहि लेल जिनका एका कहल जाइत अछि,जे असगरे विश्वरूपमे सजल छथि – ताहि लेल जिनका नैका कहल जाइत अछि,ओ ताहि लेल अज्ञेया, अनन्ता, अलक्ष्या, अजा, एका, आ नैका कहल जाइत छथि।
मन्त्राणां मातृका देवी शब्दानां ज्ञानरूपिणी।
ज्ञानानां चिन्मयातीता शून्यानां शून्यसाक्षिणी।
यस्या: परतरं नास्ति सैषा दुर्गा प्रकीर्तिता॥२४॥
सब मन्त्रमे ‘मातृका’ – मूलाक्षररूपसँ रहयवाली, शब्दमे ज्ञान (अर्थ) रूपसँ रहयवाली, ज्ञानमे ‘चिन्मयातीता’ शून्यमे ‘शून्यसाक्षिणी’ आर जिनकासँ दोसर किछुओ श्रेष्ठ नहि अछि, वैह दुर्गाक नाम सँ प्रसिद्ध छथि।
तां दुर्गां दुर्गमां देवीं दुराचारविघातिनीम्।
नमामि भवभीतोऽहं संसारार्णवतारिणीम्॥२५॥
ओहि दुर्विज्ञेय, दुराचारनाशक आ संसारसागरसँ तारनिहाइर दुर्गा देवीकेँ संसारसँ डेरायल हम नमस्कार करैत छी।
सायमधीयानो दिवसकृतं पापं नाशयति। प्रातरधीयानो रात्रिकृतं पापं नाशयति। सायं प्रात: प्रयुञ्जानो अपापो भवति। निशीथे तुरीयसंध्यायां जप्त्वा वाकसिद्धिर्भवति। नूतनायां प्रतिमायां जप्त्वा देवतासांनिध्यं भवति। प्राणप्रतिष्ठायां जप्त्वा प्राणानां प्रतिष्ठा भवति। भौमाश्विन्यां महादेवीसंनिधौ जप्त्वा महामृत्युं तरति। स महामृत्युं तरति य एवं वेद। इत्युपनिषत्॥
एकर अध्ययन सायंकाल (साँझ)मे करऽवालाकेर दिनमे कैल गेल पापक नाश होइत अछि, प्रातकाल (भोर)मे अध्ययन करऽवालाकेर रातिमे कैल गेल पापक नाश होइत अछि। दुनू बेरमे अध्ययन करनिहार निष्पाप होइत अछि। मध्यरात्रिमे तुरीय (श्रीविद्याक उपासक लेल चारि संध्या आवश्यक होइछ। जाहिमे तुरीय संध्या मध्यरात्रिमे होइछ।) संध्याक समय जप केलासँ वाक् सिद्धि प्राप्त होइछ। नव प्रतिमापर जप केलासँ देवतासान्निध्य भेटैत अछि। प्राणप्रतिष्ठाक समय जप केलासँ प्राणक प्रतिष्ठा होइछ। भौमाष्विनी (अमृतसिद्धि) योगमे महादेवकेर सन्निधिमे जप केलासँ महामृत्युसँ तैर जाइत अछि। जे एहि तरहे जनैत अछि, ओ महामृत्युसँ तैर जाइत अछि। एहि तरहे ई अविद्यानाशिनी ब्रह्मविद्या थीक। उपनिषदकेर यैह विचार अछि।
हरि: हर:!!


text:
विकिपिडिया:स्वतःअनुमोदित प्रयोक्ता
स्वतःअनुमोदित प्रयोक्तासंपादित करें
विकिपिडियाक स्वतःअनुमोदित प्रयोक्ता एहन दर्ता भेल प्रयोक्तासभ छी, जे विकिपिडियाक अर्धसुरक्षित पृष्ठसभ सम्पादन कऽ सकैत अछि। ई अधिकार एहन प्रयोक्ताके १० सम्पादन वा विकिपिडियापर पञ्जीकृत भेला ४ दिन बाद प्राप्त होइत अछि। ई वर्गमे रहल प्रयोक्ता सभक अधिकारसभ निम्न अछि :-
- स्वत:स्थापित प्रयोक्ता जका व्यवहार कऽ सकैत अछि। (autoconfirmed)
- पुस्तक सभके सामुदायिक पन्नाक रूपमे रक्षण कऽ सकैत अछि। (collectionsaveascommunitypage)
- पुस्तक सभके प्रयोक्ता-पन्नाक रूपमे रक्षण कऽ सकैत अछि। (collectionsaveasuserpage)
- पहिले सँ विकिमे बनल आकृतिसभके पुनर्लेखन कऽ सकैत अछि। (reupload)
- पन्ना सभक नाम स्थानान्तरण कऽ सकैत अछि। (move)
- चित्र उपारोपन कऽ सकैत अछि। (upload)
- ई प्रयोगकर्ता वर्गक समस्त अधिकार एतय देखी ।
- ई विकिपिडियापर समस्त स्वतःअनुमोदित प्रयोक्ता सभक सूची एतय देखी
- नव प्रयोक्तासभक सूची देखी।


text:
मैथिली क समकाल आ नवतुरिया पर भेल परिचर्चा
युवा कवि विकाश वत्सनाभ, अरूनाभ सौरभ आ रधुनाथ मुखिया छलथि सत्र क वक्ता
एक सुर मे कहलाह वक्ता युवा छथि मैथिली क झंडाबदार
सहरसा । दू दिवसीय कोशी शिखर सम्मेलन क पहिल दिन मैथिली विषय पर एकटा अलग सत्र क आयोजन करल गेल । सत्र क उद्देश्य आजुका युवा पीढ़ी कए मैथिली भाषा क बोध करेनाय छल जाहि स ओ अपन भाषा से जुड़ाव कए सकय । सत्र क थीम ‘मैथिली क समकाल आ नवतुरिया’ छल जाहि में मुख्य वक्ता मैथिली क सबसे चर्चित युवा कवि आ साहित्य अकादमी स युवा पुरस्कार प्राप्त लेखक अरूणाभ सौरभ, विकाश वत्सनाभ आ रधुनाथ मुखिया शामिल छलाह ।
आयोजन क उद्धाटन संयुक्त रूप से रामनरेश त्रिपाठी, अरविंदन मिश्र निरज, कुलानंद झा, नितिन प्रताप सिंह, आदित्य विनय, हरिशेखर मिश्र आ सोमू आनंद अदि संयुक्त रूप से दीप प्रज्वलित क कए केलाह । त्तपश्चात आगत अतिथि क स्वागत पाग आ पुष्प गुच्छ स करल गेल । अपन उद्धाटन अभिभाषण मे विकाश वत्सनाथ युवा पीढ़ी कए कहलथि जे समाज लेल युवा कए आँगा आबय पड़ैत । बदलाव सदिखन युवा करैत अछि आ एहि आयोजन ओहि गप कए पुष्ट करैत अछि । ऑंगा अपन उद्गार मे ओ कहलथि जे गप जखन मैथिली क होएत अछि त सबसे पहिने ई देखय पड़त जे आजुका युवा मैथिली दिस कतेक बढ़ि रहल अछि ओ कहलाह जे हमरा एहि बात से कोनो परहेज नहि जे अहाँ टॉल्सटॉय कए पढ़ैत छी, जॉन एलिया कए पढ़ैत छी लेकिन हमरा दुख अछि जे अहाँ राजकमल कए बिसारि कए विद्यापति कए अनदेखार क कए हिनका पढ़ैत छी । कार्यक्रम कए ऑंगा बढ़बैत युवा कवि अरुणाभ सौरभ कहलाह मैथिली कए जरूरत अछि एहन युवाक जेकर खुन मे उबाल होए, छाती मे आगि होए आ माथ ठंढ़ा होए । एहने युवा मैथिली क झंडा उंचा उठबथि । ओ कहलथि जे हमरा सों जो पुछू तो पुरा बिहार, ग्रेटर बिहार आ समूचा भारत मिथिला अछि । जतय भी गरीबी पलायन आ भूखमरी अछि ओ मिथिला अछि । मिथिला करेज मे अछि भूगोल मे नहि । अपन अभिभाषण मे रधुनाथ मुखिया कहलथि जे युवाक सामाजिक जिम्मेवारी अछि आ हुनका ओकर निर्वहण करनाय चाही ।
दू सत्र मे आयोजित एहि आयोजन क पहिल सत्र मे मैथिली क समकाल आ नवतुरिया पर चर्चा भेल ओतहि दोसर सत्र मे प्रश्नोत्तरी छल जाहि मे श्रोता क सवाल वक्ता कए जवाब देनाय छल । मिथिला मिहिर क पुन: प्रकाशन पर विकाश कहलथि जे ई खाली लेखक जिम्मेवारी नहि अछि जे ओ कोनो पत्र पत्रिका क प्रकाशन करय ई जिम्मेवारी सबहक होनाय चाहि । लेखक काज अछि लिखनाय जे ओ नीक जेंका कए रहल अछि । युवा पीढ़ी मैथिली दिस आकृष्ट केना होए एहि पर अभिभावक सबकए सेहो ध्यान देबाक चाहि । श्री अरूणाभ सौरभ मैथिली क युवा कवि पर विचार करैत कहलाह जे युवे मैथिली क झंडाबदार अछि । ओ नवतुरिया आगा आबोह क परिकल्पना कए साकार करबाक लेल युवा वर्ग कए आगाँ एबाक अपील केलक । श्री रधुनाथ मुखिया मैथिली क सोशल मीडिया क उपयोग पर अपन असहमति जतेलाह आ एकरा क्षणिक स्वार्थ सिद्धी क जरिया बतेलक ।
कार्यक्रम क समापन आगत अतिथी क स्वागत कोशी शिखर सम्मेलन क प्रतीक चिन्ह स करल गेल । सत्र क संचालन जतय कवि आनंद झा केलथि ओतहि समापन सोमू आनंद केलथि ।


text:
१३ जुलाई २०२० । मैथिली जिन्दाबाद!!
ऐतिहासिक सौराठ सभागाछी पर मैथिली ठाकुर अपन एक वीलौग मे देल गेल हल्का टिप्पणी पर उठल विवाद आ विरोधक वातावरण सँ आहत होइत अपना तरफ सँ एकटा स्पष्टीकरण देलीह। फेसबुक पर लाइव आबिकय एहि विषयपर अपन विचार रखलीह, संगहि अपन वीलौग मे सँ ओहि विवादपूर्ण टिप्पणी केँ हंटा देल जेबाक घोषणा सेहो कयलीह। संगहि ओ प्रस्ताव देली अछि जे यदि सभक इच्छा हुअय त एहि सभाक बेहतर भविष्य लेल सेहो ओ अपन अलग वीलौग बनाकय अथवा अपना स्तर सँ एकर प्रचार-प्रसार कय केँ सहयोग सेहो करती। हुनक एहि घोषणाक काफी सराहना आ प्रशंसा भऽ रहल छन्हि।
बुझब आवश्यक अछि जे विवादास्पद टिप्पणीक जबरदस्त विरोध भेलाक बाद अपन वीलौग हंटेबाक कार्य करैत एकटा सद्भावना प्रकट करबाक कार्य मैथिली द्वारा कयल गेल।
तथापि मैथिली अपन संबोधन मे कहली जे सौराठ सभागाछीक सम्बन्ध मे हुनकर टिप्पणी सँ जाहि तरहक विरोधक वातावरण बनल अछि ताहि लेल ओ अपन गलतीक अनुभव कयलीह, ओहि टिप्पणी केँ हंटेलीह। लेकिन सौराठ सभागाछीक सम्बन्ध मे ओ जे सुनने रहथि, जे विभिन्न न्यूज लिंक (प्रिन्ट) आदि मे पढने रहथि, वैह बजलीह। एहि सम्बन्ध मे हुनका या हुनक पिता-परिजनक पास विशेष जानकारी नहि छलन्हि। हुनकर कहबाक भाव छलन्हि जे देल गेल बयान सँ एतेक पैघ विवाद होबक स्थितिक ओ लोकनि कल्पनो तक नहि कएने छलथि।
विदिते अछि जे १९८०-९० केर दरम्यान सभागाछी मे दहेज लेन-देनक वीभत्स रूप देखायल छल।
दहेजक लेन-देन करैत दूल्हाक छेकाइ लेल प्रतिस्पर्धा तक होइत छल। दोसर दिस ताहि समयक कतेको सामाजिक-राजनीतिक कार्यकर्ता लोकनि एकर विरोध मे मंच पर चढिकय काफी विरोधक भाषण सेहो कयल करथि। अवस्था एहेन तक भेलैक जे विवाह लेल जे दूल्हा सभागाछी आबथि हुनका किछु विशेष राजनीतिक दलक दबंग कार्यकर्ता सब, स्थानीय किछु लठैत टाइपक लोक सब अपहरण शैली मे जबरदस्ती सभागाछी सँ उठा लेल करथि, लड़काक मर्जी-सहमतिक खिलाफ डर-धमकीक बल पर बलजोरी विवाह करा देल जाइक। आर एहि कालक्रम मे पेपरबाजी सेहो करायल जाइत छल जाहि मे सौराठ सभागाछीक गरिमा केँ तर कय केवल नकारात्मक स्वरूप केँ हाइलाइट कयल जाइत छलैक।
सौराठ सभागाछीक सम्बन्ध मे प्रचलित शब्द ‘दूल्हों का बाजार’, ‘दूल्हा बिकता है’, आदि टर्म कोनो समय मे काफी रास पेपर सभ मे आयल छलैक। सच्चाई ईहो छैक जे एहि कालखंड सँ गरिमापूर्ण सौराठ सभा मे दूल्हा लोकनिक जुटान जे ठप्प पड़ल से आइ धरि लगभग ठप्पे अछि। सभागाछीक ओ प्राचीन परम्पराक एतहि अन्त भऽ गेल सेहो कहि सकैत छी।
परञ्च बहुत रास चिन्तक आ सामाजिक कार्यकर्ता जिनका एहि सभागाछीक महत्वपूर्ण परम्पराक असल आध्यात्म आ उपयोगिता पता छन्हि, ओ सब अनेकों तरहक प्रयास करैत आबि रहला अछि।
इतिहासक पन्ना मे कतेको कथा-गाथा समेटल अछि सौराठ सभागाछीक सम्बन्ध मे। आब ओ दहेज व्यवस्थाक विरोधी आ राजनीतिक कार्यकर्ता सेहो अपन विरोध आ जोर-जबरदस्तीक घटना-परिघटना केँ मोन पाड़ि अपना आप पर पश्चाताप करय लगैत छथि। गाम-गाम घुमिकय लोक सब सँ अनुनय-विनय कयल जाइत अछि जे सभाकाल मे दूल्हा सहित लोक सब फेरो आबथि, लेकिन सभा पुनः अपन पुरान प्रखर स्वरूप मे नहि लौटि रहल अछि।
कालान्तर मे हालक किछु वर्ष मे सभा केँ पुनः उत्थान हेतु विभिन्न प्रकारक प्रगतिशील विचार यथा ‘सामूहिक विवाह’ केर आयोजन, साहित्यिक-सांस्कृतिक प्रदर्शनी, मनोरंजनात्मक मेला, वैवाहिक परिचय सभा आदिक संग सभाकाल धरि ऐतिहासिक सभागाछी केँ पर्यटन स्थलक रूप मे विकास लेल सेहो वकालत कयल जाइत अछि।
मुदा ई सब सिर्फ भाषणहि धरि सीमित रहैत अछि, यथार्थ तौर पर एहि लेल ग्रामीण वा स्थानीय इलाकाक कार्यकारी समूह कियो नहि हिम्मत कय पाबि रहल अछि जे एतय किछु गम्भीर आ महत्वपूर्ण कार्य फेरो हो आर मैथिल ब्राह्मण समुदाय जिनक वैवाहिक परम्परा अत्यन्त कठिन आ वैज्ञानिक जाँच पर आधारित छन्हि तेकर अनुपालन करैत सभाक गरिमा वापस आबय।
सभाक जमीन पर कतेको लोक अपन अवैध कब्जा जमाकय बैसल अछि, दर्जनों एनजीओ सभाक नाम पर सरकारक खजाना सँ माल झाड़बाक बात सेहो कतेको लोक बजैत छथि, धरि सभा अपन पूर्वक गरिमा कोना प्राप्त करत ई एखनहुँ धरि एकटा सवाले अछि। आइ करीब ३ दशक सँ ई ऐतिहासिक सभागाछी कालक गाल मे समायल से कहिया आ कोना निकलि सकत, एहि सवालक जवाब हम सब मिलिकय खोजी।
मैथिली ठाकुर सेहो अपन सम्बोधन मे सभा सँ जुड़ल सकारात्मक पक्ष लेल एकटा अलग सँ वीलौग बनाकय एकर प्रचार-प्रसार करबाक प्रस्ताव सेहो देलीह अछि।


text:
— अर्चना मिश्र
मिथिलांचल मे सामा चकेबाक खास महत्व छैक। ई पावनि भाइ बहिनक पावनि थिक। ओनातँ सब पावनिकेँ अपन-अपन महत्व छैक, ई भाइ बहिनक स्नेह आ दुलार दर्शबैत अछि। कार्तिक मासक शुक्ल पक्षक दुतिया तिथिसँ शुरू होइत अछि। सामा चकेबा अराधवा सँ पहिने गोसाओनिक गीत होइत छैक ,तखन श्रीसामा बनाउल जाएत छैक। दाइ, काकी, बेटी, धी मील गीत गबैत छथि।
गाम के अधिकारी तोहे अपन भैया हे
भैया हाथ दस पोखरि खुना देह
चम्पा फूल लगाय देह हे
भैया लोढ़ल भौउजो हार गाँथु हे
आहे सेहो हार
पहिरथु अपन बहिनो सामा चकेवा
खेल करु हे
एकर पाछाँ एकटा पौराणिक कथा अछि। सामा भगवान श्रीकृष्ण एवं जाम्बवतीक कन्या थिकीह। ओ एक भाइ एक बहिन रहैथि भाइक नाम साम्ब छलनि। सामा देखवामे बड सुन्दर रहथि। बच्चामे सब दिन ॠषि मुनिक आश्रम जा खेलाइथ। जखन ओ विवाहक योग्य भेलीह तँ वृन्दावनक चकेवा नामक युवक सँ विवाह भेलनि। विवाह भेलो पर ओ सब दिन ऋषि मुनिक आश्रम मे आबथि ।एक दिन चुड़क नामक दुष्ट हुनका आश्रम जाइत देखलकनि ओ ई बात श्रीकृष्ण सँ कहि देलक कृष्ण खिसिआकेँ सामाकेँ श्राप देलखिन्ह अहाँ अपन घर द्वार छोड़ि आश्रम मे घुमैत छी तँ अहाँ पक्षी भऽ जाउ। पिताक श्राप सँ सामा पक्षी भऽ गेलीह।
सामाक वियोग चकेवा नहि सहि सकला ओ महादेव केँ घोर तपस्या कयलनि आ वरदान स्वरुपक ओ पक्षी भऽ गेला। ई गप जखन सासाक भाइ साम्बकेँ बुझल भेलनि तँ ओ बहुत दुखी भेला। अपन पिता श्रीकृष्णकेँ प्रसन्न करवामे लागि गेला। भजन कीर्तनक’ पिता केँ प्रसन्न कैलनि। आ अपन बहिन बहिनोइ केँ पक्षी योनिसँ मुक्त करबाक याचना कयलनि ।
कार्तिक शुक्ल पक्षक दोसर दिनसँ पूर्णिमा दिन धरि स्त्रीगण लोकनि सामा चकेबाक संग संग चुगिला वृन्दावन एवं विभिन्न तरहक प्रतिमा आ चिड़िया बना चङेरा साँठि पूर्णिमा क सामा केँ सासुर पठाबथि और चुगिला वृन्दावन डाहथि। पृथ्वीपर स्त्रीगण लोकनि द्वारा एहि तरहक कार्य कए जाएत तखन ओ मुक्त हेति। भाइक अथक प्रयास सँ सामा चकेवा मनुष्य शरीर प्राप्त कयलनि।
साँझ कऽ घरक काज सँ निवृत भऽ चारि पाँच महिला एक ठाम बैसैत छथि। खेल प्रारम्भ होएबासँ पहिने सामा चकेबाकेँ दीप लेसि दैत छथि।
वृन्दावन जड़बैत ओकरा मिझैबाक प्रयास करैत छथि।
वृन्दावन मे आगि लागल केओ नहि मिझाबहि हे
हमर भैया अपन भैया दौड़ि दोड़ि मिझाबहि हे।
ओकर बाद चुगिला जराओल जाइत अछि।
चुगिला करै चुगलपन बिलाड़ि करै मिआऊँ
चुगिला रे तोहर एहने वाँनि गाँड़िसँ गेलो निछकका पानि।
स्त्रीगण आ धीयापूता सभ अपनअपन चङेरा लऽ गोलाकार मे बैसि जाइत छथि।
सामा चकेवा अइह हे
जोतला खेतमे बैसिह हे
ढ़ेपा फोरि फोरि खइह हे,खइह हे।
सब अपन सामा एक दोसर सँ बदलैत छथि
जीबो जीबो जीबो कि तोरभैया जीबो की मोर भैया जीबो
कि लाख बरिस जीबो
जैसन समुद्र सेमार तैसन भैयाक टीक
जैसन कड़रिक थमभ तैसन भैयाक जांघ जैसन
धोबियाक पाट तैसन भैयाक पीठ
जीबो जीबो तोर भैया जीबो मोर भैया जीबो।
आब सब स्त्रीगण डाला एक दीस राखि सामा खेलाय लगैत छथि। और मनमे भाइकेँ दीर्घायु सुख समृद्धिक कामना करैत छथि सामा केँ विदा करवाक काल नवका गुड़, चुड़ा,दही पान सुपारी नैवेद्य देल जाइत छनि।
तामल खेत सामाक सासुर बुझल जाइत अछि। गोड़ लागि विदा करैत छियनि सभ भाइ सुख समृद्धि धन धान्य सँ भरल पुरल रहथि।
अर्चना मिश्रा “अर्शी ”
पूर्णिया बिहार
4/11/22


text:
#चन्द्रकला_देवी
#मिथिला_कला_रक्षा_संकल्प हेतु आयोजित #मिथिला_चित्रकला_प्रतियोगिता_2019 के संग सैकड़ो के संख्या में कलाकार प्रतिभागी बनि सम्मिलित भय अपन संग आ समर्थन कयलन्हि।
एहि में मातृशक्ति रूप में जुड़लीह वरिष्ठ मिथिला पेंटिंग कलाकार #श्रीमती_चन्द्रकला_देवी। चन्द्रकला जीक नैहर #जनकपुरधाम_नेपाल अछि आ सासुर #लाईट_हाउस_दरभंगा छन्हि। मिथिला पेंटिंग में 2011 में राज्यस्तरीय पुरस्कार प्राप्त
#चन्द्रकला_जी मिथिला पेंटिंग के वरिष्ठ कलाकार छथि आ संगहि अपन संस्थाक संग मिथिला पेंटिंग के क्षेत्र में अनेको कलाकार हेतु रोजगारक व्यवस्था कयने छथि।
.
एतेक पैघ कलाकार एकटा सामान्य प्रतिभागी बनि एहि अभियान के संग एलीह आ नियमपूर्वक सतत प्रतियोगिता में सक्रिय रहि समयपूर्व सबटा काज कयलीह।
संगहि #विद्यापति_सेवा_संस्थान_दरभंगा द्वारा आयोजित #सैंतालिसम_मिथिला_विभूति_पर्व_समारोह में समम्मान हेतु #पाग आ #दोपटा के तैयारी कयलन्हि।
#मिथिला_चित्रकला_प्रतियोगिता_2019 के सफलता हेतु हिनक सहयोग आ समर्थन हेतु समस्त #मैथिल_मंच परिवार के तरफ सँ अभिनन्दन आ वंदन …….
अभियान में सबसँ वरिष्ठ कलाकार के रूप में #आरती_झा #संस्थापिका #सखी_बहिनपा_मैथिलानीक_समूह द्वारा सम्मानित होईत #चन्द्रकला_देवी_
संलग्न फोटो में चन्द्रकला जी द्वारा प्रतियोगिता में बनाओल पेंटिंग अछि।
.
.
जय मिथिला
जय जय मैथिल
चन्द्रकला देवी
#चन्द्रकला_देवी


text:
अपन मिथिलाक कतेको रास खाद्य पदार्थ आ ओकरा बनेबाक विधि एहेन उपयोगी आ प्रभावकारी अछि जेकरा ब्रान्डिंग आ मार्केटिंग कय केँ उद्यम चलेनाय सहजहि संभव अछि। एहि बात केँ सजीवता सँ संचालन कय रहली अछि पुष्पा झा। मैथिली-मिथिला केर करोड़ों जनता आजुक समय मे सोशल मीडिया मे काफी आगू छथि। करोड़ों मे लाखों सूर्य समान स्वतः चमकयवला तारा समान सेहो छथि। पुष्पा झा एहि तरहक चमकैत सूर्य समान अभरली एक उद्यमी मिथिलानीक रूप मे। मैथिली जिन्दाबाद पर हिनका समान विशिष्ट व्यक्तित्वक परिचय आ साक्षात्कार समय-समय पर प्रकाशित करैत आबि रहल छी। आउ अपनो लोकनि परिचित होउ पुष्पा जी व हुनक प्रेरणादायक उद्यमशीलता सँ।
हमः पुष्पा जी संग फेसबुक पर विभिन्न विमर्श मे एक एक्टिव श्रोता-दर्शक रूप मे प्रथम भेल छल। अहाँक वैचारिक सम्प्रेषण आ निजी संकल्प शक्ति हमरा आत्मविद्यासम्पन्न मैथिल समान अहाँक व्यक्तित्वक अनुभूति देलक। मैथिली जिन्दाबाद पर अहाँक साक्षात्कार प्रकाशित करबाक मूल अभिप्राय अहु लेल अछि जे अहाँ अपन एमएस्सी माइक्रोबायोलोजी केर पढाई केँ मिथिलाक पारम्परिक खाद्य परिकार धरि प्रयोग मे आनि एकटा नया आ मजबूत आशा आम मैथिलजन विशेषकय महिला समाज मे जगेलहुँ अछि। कृपया अपन परिचय अपनहि शब्द मे पाठक लेल कोना देब से बताउ।
पुष्पाजीः धन्यवाद मैथिली जिन्दाबाद केँ एहि सुअवसर लेल। हमर परिचय सी-डब्ल्यू-टी फूडक्राफ्ट (ओपीसी) प्राइवेट लिमिटेड नामक नव कंपनीक संस्थापक-संचालक संग आजुक संसार मे पैकेज्ड आ रेडी टु इट – रेडी फोर कन्जम्पसन (उपभोग्य तैयारी खाद्य पदार्थ) लेल रेसिपी क्रियेटर आ फूड इनोवेटर केर अछि। हम कतेको प्रसिद्ध ब्रान्ड्स सभ लेल ओकरा बनेबाक तरीका पर अपन कन्सल्टैन्सी (परामर्श) दैत छी। फूड ब्लौगर सेहो छी। हमर शैक्षणिक योग्यता एम. एस्सी. माइक्रोबायोलौजी फूड टेक्नोलौजी तथा मैनेजमेन्ट केर अछि। हम उद्यमिता विकास संस्थान पटना सँ पढाई कएने छी। हाल पुणे मे रहि कय अपन उद्यम (उपरोक्त कथित कंपनी) संचालन करैत छी।
हमः मैथिली-मिथिला केर विभिन्न गतिविधि पर सेहो अहाँक सक्रिय सहभागिता बेस प्रभावित करैत अछि। समग्र मे अहाँक हिसाबे कि वर्तमान आ केहेन भविष्य देखाइत अछि एहि भाषा-संस्कृति आ प्राचीन सभ्यता केर?
पुष्पाजीः मिथिला मैथिली के विभिन्न गतिविधि जे अपन पूर्वज के देल अछि ओ सब गतिविधि वैज्ञानिक आ सामाजिक दृष्टि सँ बहुत हद तक लौजिकल (तर्कपूर्ण) अछि। मुदा किछु अज्ञान लोक केर अज्ञानता एवं आधुनिकता के ढकोसला मे बलि के बकरा बनि गेल बुझाइत अछि। और एकर शुरुआत अमेरिकन टर्म मे कहल गेल बेबी बूमर जेनरेशन सँ भेल अछि। तथापि जाहि हिसाब सँ क्षति भेल ओहि हिसाब सँ नवयुवक (नया पीढी) सब पुनः अपन जड़ि केँ मजबूत करय मे लागि गेल सेहो देखाइत छथि। मिथिला मैथिली के भविष्य हमेशा सुरक्षित अछि आ रहत। किछु विषय मे सोच में अगर परिवर्तन आबय त आरो बढ़िया होयत। जेना उद्यमिता मे सहयोग एवं विकास, ग्रामीण महिला मे आत्मनिर्भरता अनबाक जागरुकता, विज्ञान एवं तकनीकी के सहयोग सँ गाम मे रोज़गार के अवसर बनेबाक सोच तथा कृषि में विज्ञान और नगदी फसल उपजेबाक दिशा मे जनजागरण। मिथिला मे बहुत रास संभावना अछि, बस कनेक जनजागरण आ सामूहिक प्रयास सँ एतय विकास स्वतः होबय लागत।
हमः महिला सहभागिता कोनो समय नगण्य छल मैथिल समाज मे, लेकिन आजुक संसार मे महिला लोकनि पुरुषहु सँ बेसी सक्रिय आ अग्रसोची होयबाक प्रमाण राखि देलीह कतेको दृष्टिकोण मे। अहाँ जाहि तरहें भारत व बाहरहु देश मे एक मैथिल कारपोरेट महिलाक रूप मे देखा रहल छी तेकर सक्सेस स्टोरी कि अछि?
पुष्पाजीः हम कॉलेज मे एकेडमिक एवं रीसर्च फिल्ड सँ जुड़ल रहलहुँ। किछु वर्ष पूर्व हमर श्रीमान् केँ कुआलालंपुर (मलेशिया) मे जौब रिलोकेशन भेलन्हि। जखन ओतय गेलहुँ त किछु दिन के बाद हमरा मे अजीब सेन्स अफ वर्थलेसनेस (बेकाजक होयबाक अनुभूति) महसूस भेल, कियैक कि जतय पहिने हमेशा हमर जीवन व्यस्तता मे बीतल ओतय अचानक सँ अपना पास कोनो काज नहि होयब हमरा बेर-बेर सोचय लेल मजबूर करय। हमरा लेल दिन बितेनाय बहुत कठिन भऽ गेल छल। मलेशिया मे हम नौकरी लेल एलिजिबल नहि छलहुँ। तखन आब कि करू! भानस भात के कनीमनी शौक छल। सोशल मीडिया पर धीरे धीरे भानस के पोस्ट देनाइ शुरू केलहुँ। लोक सबकेँ हमर बनेबाक विधि बहुत पसंद आबय लागलन्हि। कुआलालंपुर मे हमर एकटा प्रशंसक हमरा सँ पहिल आर्डर लेलथि। फेर एकटा रिव्यू हमर पूरा ज़िन्दगी केँ बदलि देलक। तेकर बाद कूकिंग वर्कशाप केर संचालन करैत २२ विभिन्न देश केर महिला केँ अपन भानसक विशेष विधि सीखा चुकल छी। थर्ड पार्टी टाइ अप्स, कैटरिंग, एहि सब तरहक बहुतो काज मे व्यस्त भ गेलहुँ। एक्सपैट्स (प्रवासी) सभक बीच हमरा खूब प्रसिद्धि भेटल। फेर हम बहुत कठिन निर्णय लेलहुँ जे भारत वापस आयब, कियैक तऽ मलेशिया मे हम टेम्पोरेरी (अस्थायी) छी। कियैक न पुणे (कर्मभूमि) वापस जा कय अपन उद्यम शुरू कयल जाय। २०१९ मे पुणे वापस आबिकय दीवाली मे १०केएम के अंदर अपन बिजनेस प्रोटोटाइप केँ शुरू कयलहुँ। जीरो सँ पुनः शुरुआत! कस्टमर फीडबैक सफल छल। एहि बीच मे १ टा प्रतिष्ठित कंपनी लेल मखान केर वैल्यू एडेड ५ टा प्रोडक्ट्स तैयार कयलहुँ। जेकरा प्रदर्शनी मे लगायल गेल आ मंत्रीगण के द्वारा बहुत प्रशंसा भेटल। मुदा एहि प्रोडक्ट्स मे हमर पहचान कतहु नहि छल, कियैक तँ हमर अपन कोनो रजिस्टर्ड संस्था नहि छलय। फेर हम अपन कंपनी केर स्थापना अगस्त २०२० मे कयलहुँ। आब सब प्रोडक्ट्स अपन ब्रान्ड केर तहत बनब शुरू भऽ गेल अछि। दूरगामी परिणाम आ सफलता लेल कठिन परिश्रम, एकाग्रता, एनालिटिकल थिंकिंग (विश्लेषणात्मक सोच), सकारात्मक सोच, परसिस्टेन्ट (दृढ), विनम्रता, गलती सँ सीख, सफल उद्यमी केर अनुशरण और संग में एकटा उचित वक्ता (क्रिटिक) बहुत आवश्यक अछि।
हमः अहाँ समान उद्यमी आरो लोक सब बनथि ताहि लेल कि सन्देश दय लेल चाहबनि?
पुष्पाजीः उद्यमिता एकटा तपस्या के समान थिक। एहि लेल मानसिक रूप सँ सशक्त, अपना आप केँ बाजार आ प्रोडक्ट लेल पुर्ण रूप सँ प्रशिक्षित करू। प्रशिक्षित भेनाइ जरूरी अछि। दूरदृष्टि, लोक आ परिवार केर सहयोग, उच्च मनोबल, सकारात्मक सोच आ व्यवहार-कुशल बनिकय उद्यमक सफल संचालन कय सकैत छी।
हमः पैकेज्ड आ प्रीजर्व्ड फूड लाइन सँ अन्य ट्रेडिशनल फूड हैबिट जे मिथिलाक अछि तेकरा आजुक संसार मे कमर्सियलाइज करबाक आर केहेन संभावना देखैत छी?
पुष्पाजीः संभावना हरेक चीज केर होइत छैक। अगर नहि त पहिने बाजार बनायल जा सकैत अछि, उत्पाद, मूल्य आ उपभोक्ता मुताबिक बाजार बना सकैत छी। कोनो उत्पाद केँ यदि पहिल बेर बाजार मे उतारब तेकरो लाभ भेट सकैत अछि। सीडब्ल्यूटी फूडक्राफ्ट के ठेकुआ, ठेकुआ कूकीज एकर सशक्त उदाहरण थिक। गुजराती, मराठी, पंजाबी, बंगाली एवं उत्तर भारतीय केर बीच एकर लोकप्रियता, बाजार के नव निर्माण कय केँ बनाओल गेल अछि। नहि त ठेकुआ केर पहिचान बहुते सीमित छल। मिथिला केर पारंपरिक जे कोनो पकवान आ सूखा तरकारी सब अछि ओकर शेल्फ लाइफ आ क्वालिटी कंट्रोल अपन पूर्वज सभक देल एकटा पैघ उपहार थिक। एकरा बहुतो ढंग सँ ब्रांडिंग कय सीधे उपभोक्ता तक पहुँचा सकैत छी। मुदा कोना कयल जाय ताहि लेल उद्यमी भेनाइ आवश्यक छैक। गुजरात केर लिज़्ज़त पापड़ मिथिला केर सुदुर इलाका मे भोजभात आ भन्सा घर के हिस्सा बनि गेल लेकिन अपन भोजभात मे अपनहि मिथिलाक बेसी उपयुक्त आ जरूरी उत्पाद चरौरी केँ स्थान नहि भेटल। गलती एतहि सँ भेल। अचार, आमिल, अमठ, तीसी, अदौरी, चरौरी, अलग तरहक बरी, बिरिया, तुलसी फूल के चाउर, मखान, पकवान, खाजा, बालूशाही एवं अन्य – मिथिलाक मौलिक कतेको तरहक अपन पकवान आ स्वाद अछि। मुदा ब्रान्डिंग केर अभाव मे ई सब मिथिलहु सँ लोप होमय लागल अछि। ब्रांडिंग के बिना कोनो मोल नहि छैक ग्लोबल स्तर पर। स्पेशियलाइज्ड फूड ज्वाइन्ट्स, रेस्टोरेंट एवं पर्यटन सेहो अहम कड़ी छैक कमर्सियलाइज करय के।
हमर अनुभव मुताबिक शुरुआती दौड़ मे ई बिज़नेस बिना कोनो इन्वेस्टमेंट सँ शुरू कयल गेल अछि। शून्य से शुरुआत! आ ओकर बाद जे मुनाफा भेल ओ कंपनी लेल लगायल गेल। बिना कोनो सहायता के सेल्फ फंडेड अछि। बाजार के रिस्पौन्स मनोबल बढबय वला अछि। हमर सबसँ पहिल आर्डर जे मलेशिया मे भेटल से ५०० ग्राम के छल। घरहि मे उपलब्ध रा-मेटेरियल सँ बनेलहुँ। तेँ हम यैह कहय चाहब जे बस सोच मजबूत राखू, उद्यमशीलता अपनाउ आ सफल उद्यमी बनि जाउ।


text:
कोलकाता, दिसम्बर १४, २०१५. मैथिली जिन्दाबाद!!
सन्दर्भः प्रबोध साहित्य सम्मान २०१६
स्वस्ति फाउन्डेशन द्वारा आइ कुल ३१ गोट मैथिली भाषाक साहित्यकार केर नामक सूची जारी कैल गेल अछि, जाहि मे सँ प्रथम, द्वितीय व तृतीय पसिनक तौर पर आम जनमानस सँ सुझाव मांगल गेल अछि।
विदित हो जे स्व. प्रबोध नारायण सिंह समान दिग्गज मैथिल विद्वान्, लेखक, कवि, आलोचक एवं संपादक केर पुण्य स्मृति मे स्वस्ति फाउन्डेशन द्वारा २००४ ई. सँ निरन्तर ई सम्मान कोनो दिग्गज मैथिली भाषा व साहित्य केर योगदानदाता केँ देल जाएछ। स्व. प्रबोध नारायण सिंह स्वयं कोलकाता विश्वविद्यालक हिन्दी भाषाक विभागाध्यक्ष रहितो अपन मातृभाषा मैथिली केँ राष्ट्रीय स्तर पर संविधानमे समुचित मान्यता एवं अधिकार प्राप्ति लेल ‘मिथिला दर्शन’ पत्रिकाक १९५४ ई. सँ संपादक-प्रकाशक तथा विभिन्न संस्थाक सदस्यक रूपमे अगुआ आन्दोलनीक भूमिका निर्वहन कएनिहार अमर विभूतिक रूप मे सेहो जानल जाएत छथि। तहिना हिनकर वर्तमान संतति-परिजन सेहो हुनकहि देखाओल मार्गचित्र पर अग्रसर रहैत मैथिली केँ जीवनदान देबाक अति प्रशंसनीय कार्य कय रहला अछि। संपूर्ण परिवार मे विद्याधनं सर्वधनं प्रधानम् अनुसार मातृभाषा मैथिली सहित विभिन्न भाषाक विद्वान् आर शिक्षाक संग प्रशासकीय क्षेत्र मे देश प्रति समर्पित योगदान देबाक अनुकरणीय उदाहरण बनि मिथिलाक नाम जगविदित कय रहला अछि।
लेखक, आलोचक, पाठक तथा मैथिली प्रेमीजन सँ आह्वान करैत स्वस्ति फाउन्डेशनक संस्थापक प्रो. उदय नारायण सिंह ‘नचिकेता’ अपन फेसबुक स्टेटस द्वारा उपरोक्त जानकारी सार्वजनिक करैत अन्तिम चयन पूर्व आम जनमानस सँ सुझाव मंगलैन अछि।
ओ कहलैन अछि जे पूर्व-वर्ष अनुरूप फेर सँ अहाँक सुझाव अनुरूप सम्मानित चुनबाक अवसर आबि गेल अछि। ता-उम्र योगदान दैत मैथिली भाषा आर साहित्य लेल उपलब्धि हासिल कएनिहार लेल ई सम्मान सरोकार रखैत अछि। विद्वान् एवं लेखक (स्रष्टा) जेकर योगदान सँ मैथिली भाषा ओ साहित्य समृद्धि प्राप्त केलक तिनकर पहिचान व सम्मान हेतु ई पुरस्कार केर स्थापना स्वस्ति फाउन्डेशन द्वारा कैल गेल अछि।
अपन कृतिक प्रकाशन या सर्जनात्मक-आलोचनात्मक कार्य केर सराहनीय अनुवाद मार्फत देल योगदान केँ कद्र करब एहि सम्मानक मूल उद्देश्य कहल गेल अछि। योजनानुरूप ई पुरस्कार एक लाख रुपयाक राखल गेल अछि। नगदी पुरस्कारक अलावे सम्मानित व्यक्तित्वक योगदानक पूर्ण व्योरा त्रिभाषीय विवरण-पुस्तिका एवं समारोहपूर्वक सार्वजनिक कार्यक्रम मार्फत प्रकाशित करैत सम्मानपत्र हस्तान्तरित कैल जाएछ।
हाल धरि एहि पुरस्कार – सम्मान सँ सम्मानित व्यक्तित्व मे लिली रे, गोविन्द झा, जीवकान्त, मायानन्द मिश्र, राजमोहन झा, सोमदेव, रविन्द्रनाथ ठाकुर, सुभाषचन्द्र यादव, चन्द्रभानु सिंह, महेन्द्र मलंगिया, मोहन भारद्वाज, रामलोचन ठाकुर आर भीमनाथ झा आदि छथि।
एहि सम्मान हस्तान्तरण समारोहक आयोजन हाल धरि दिल्ली, कोलकाता, पटना, दरिभंगा, सहरसा आदि मे मिथिलाक अन्दर व बाहर रहनिहार मैथिली प्रेमीजन सँ संपर्क बनेबाक हिसाबे आयोजित कैल जा चुकल अछि।
पुरस्कार प्राप्ति योग्य नामक सुझाव देबाक नियम केर जानकारी दैत संस्थापक नचिकेता कहलनि अछि जे कोनो जीबित स्रष्टाक नामक सुझाव टा पठायब। नवम्बर-दिसम्बर केर मिथिला-दर्शन पत्रिकाक अंकमे आन्तरिक रूप सँ चयनित नामक सूची प्रकाशित कैल जा चुकल अछि, जेकरा एतहु निम्न रूप मे राखल जा रहल अछि। ईमेल द्वारा निर्णायक लोकनिक मत केर आधार पर अन्तिम निर्णय कैल जेबाक बात सेहो बतौलनि अछि।
निम्न उल्लेखित स्रष्टा लोकनिक नामक सूची मे सँ प्रथम, दोसर आ तेसर विकल्पक रूप मे नाम पठेबाक अनुरोध करैत ओ बतौलनि अछि जे हमरा एहि पता [email protected] पर ईमेल पठाउ। कुल ३० ना मे सँ ३ नामक सुझाव पठेलापर नाम-पुनरावृत्तिक संख्याक आधार पर १० नाम चुनल जायत। आर, तखन निर्णायक लोकनिपर अन्तिम ३ नाम चुनबाक लेल कहल जायत। अहाँ सबहक सुझावक ईमेल ७ दिनक समयावधि मे भेटत तऽ प्रसन्नता देत, श्री नचिकेता कहलनि।
1. SHEFALIKA VERMA –
2. CHANDRANATH MISHRA AMAR –
3. BHIMNATH JHA –
4. KEERTI NARAYAN MISHRA –
5. PRAFULL KUMAR SINGH MAUN –
6. GAJENDRA THAKUR –
7. JAGDISH PRASAD MANDAL –
8. BECHAN THAKUR –
9. VIDYANAND JHA –
10. UMESH KUMAR MANDAL –
11. PREM SHANKAR SINGH –
12. SUSHEELA JHA –
13. RAMBHAROS KAPARI –
14. SHRI CHANDRESH –
15. SUKANT SOM –
16. HARE KRISHNA JHA
17. KEDARNATH JHA –
18. INDRAKANT JHA –
19. SATYANAND PATHAK –
20. PHOOLCHANDRA JHA PRAVEEN –
21. JAIPRAKASH CHAUDHARI JANAK
22. ANALKANT (Gaurinath)
23. SREEDHARAM
24. Taranand Viyogi
25. ASHOK
26. NEETA JHA
27. USHA KIRAN KHAN
28 VIBHA RANI
29 NEERJA RENU
30 GANGESH GUNJAN


text:
गीताक तेसर बेरुक स्वाध्याय
यदृच्छालाभसन्तुष्टौ द्वन्द्वातीतो विमत्सरः।
समः सिद्धावसिद्धौ च कृत्वापि न निबध्यते॥४-२२॥
बिना कोनो खास प्रयासो सँ जतेक आबि गेल ततबे मे प्रसन्न (आत्मसंतुष्ट), द्वंद्व सँ अतीत (दूर, अप्रभावित), मत्सर (डाह, ईर्ष्या) सँ मुक्त, सफलता-असफलता दुनू मे समानरूप सँ रहनिहार, कर्म करितो बन्धन मे नहि रहैत अछि।
गतसङ्गस्य मुक्तस्य ज्ञानावस्थितचेतसः।
यज्ञायाचरतः कर्म समग्रं प्रविलीयते॥४-२३॥
आसक्ति सँ अप्रभावित – मुक्त – ज्ञानावस्थितचेतसः अर्थात् चेतना सदैव ज्ञानहि मे केन्द्रित, यज्ञक लेल मात्र कर्म कएनिहारक संपूर्ण कर्म एतहि प्रविलित (पूर्णरूप सँ बहि जाएत) होएत अछि।
ब्रह्मार्पणं ब्रह्म हविर्ब्रह्माग्नौ ब्रह्मणा हुतम्।
ब्रह्मैव तेन गन्तव्यं ब्रह्मकर्मसमाधिना॥४-२४॥
अर्पण – अर्थात् यज्ञ मे देल गेल आहूति ब्रह्म थीक, हवि (मक्खनसँ निकालल गेल घ्यु) सेहो ब्रह्म थीक, आहूति देनिहार सेहो ब्रह्म थीक, जाहि अग्नि मे आहूति देल गेल सेहो ब्रह्म थीक, हर कर्म मे ब्रह्म मात्र केँ देखनिहार केवल ब्रह्म केँ प्राप्त करैत अछि।
दैवमेवापरे यज्ञं योगिनः पर्युपासते।
ब्रह्माग्नावपरे यज्ञं यज्ञेनैवोपजुह्वति॥४-२५॥
किछु योगी मात्र देवता लेल यज्ञ (आहूति करबाक कर्म) करैछ, जखन कि आर लोक स्वयं केँ स्वयं वास्ते ब्रह्म केर अग्नि मे अर्पित करैत अछि।
श्रोत्रादीनीन्द्रियाण्यन्ये संयमाग्निषु जुह्वति।
शब्दादीन्विषयानन्य इन्द्रियाग्निषु जुह्वति॥४-२६॥
किछु आर योगी अपन श्रवण व अन्य ज्ञानेन्द्रिय केँ संयमकेर अग्नि केँ अर्पित करैत अछि, तहिना किछु लोक अपन स्वर (आवाज) व अन्य विषय (इन्द्रिय सँ सम्बन्धित) केँ इन्द्रिय केर अग्नि केँ अर्पित करैत अछि।
एतय जीव आर देवताक बीच मे अन्योन्याश्रय सम्बन्ध केर निर्वहन हेतु जे निहित यज्ञकर्म करबाक सामान्य विधान अछि ताहि पर भगवान् प्रकाश दैत हम विभिन्न मानव कोन तरहें यज्ञक अलग-अलग रूप मे रत रहैत छी तेकर व्याख्या करैत कहलैन अछि, जतय एक दिशि सब किछु ब्रह्म हेबाक बात कहलैन ओत्तहि विशेष अभीष्ट केर प्राप्ति लेल देवता प्रति समर्पण सँ कोनो निश्चित यज्ञकर्म कैल जाएछ तऽ केकरो द्वारा कहियो भूख केर विरुद्ध उपवास समान कठोर व्रतक धारणा, कियो भजन-कीर्तन गायन-श्रवण करबाक बात, कियो किछु तऽ कियो किछु…. नाना विधि सँ यज्ञ करबाक विधान भगवान् व्यवहारिक दुनियाक रूप कहैत वर्णन केलनि अछि।
सर्वाणीन्द्रियकर्माणि प्राकर्माणि चापरे।
आत्मसंयमयोगाग्नौ जुह्वति ज्ञानदीपिते॥४-२७॥
किछु आर लोक (योगी) इन्द्रियकर्म केँ आर तहिना किछु लोक प्राणकर्म (दम साधना, प्राणायाम आदि जे मुख्य उर्जा-स्रोत सँ संचालित होएछ) केँ ज्ञानप्राप्ति भेला सँ आत्मसंयम केर योगाग्नि मे अर्पित करैत अछि।
द्रव्ययज्ञास्तपोयज्ञा योगयज्ञास्तथाऽपरे।
स्वाध्यायज्ञानयज्ञाश्च यतयः संशितव्रताः॥४-२८॥
किछु लोक संपत्ति, किछु तपस्या आर योग, तथा किछु आर लोक द्वारा कठोर प्रण तथा यत्न (स्वयं द्वारा निग्रह सँ कोनो कर्म करबा सँ बचबाक अभ्यास), किछु द्वारा स्वाध्याय (शास्त्र-पुराणकेर अध्ययन) तथा ज्ञानार्जन आदि केँ अर्पण कैल जाएछ।
अपाने जुह्वति प्राणं प्राणेऽपानं तथाऽपरे।
प्राणापानगती रुद्ध्वा प्राणायामपरायणाः॥
अपरे नियताहाराः प्राणान्प्राणेषु जुह्वति॥४-२९॥
किछु लोक (योगी) बाहर जायवला साँस (अपान) केँ भीतर जायवला साँस (प्राण) मे, आर भीतर जायवला साँस (प्राण) केँ बाहर जायवला साँस (अपान) मे, बाहर आर भीतरजायवला साँस दुनू केँ रोकबाक आदि क्रिया सँ प्राणायामपरायण अर्थात् सर्वथा शक्तिक केन्द्र उर्जा प्राण केँ संचालित करबाक निरन्तर अभ्यास करैत अछि, जखन कि आरो किछु लोक नियमित आहार केर सेवन सँ प्राण तथा ओकर क्रियात्मक प्रणाली केँ अर्पित करबाक कार्य करैत अछि।
सर्वेऽप्येते यज्ञविदो यज्ञक्षपितकल्मषाः॥४-३०॥
यज्ञशिष्टामृतभुजो यान्ति ब्रह्म सनातनम्।
नायं लोकोऽस्त्ययज्ञस्य कुतोऽन्यः कुरुसत्तम॥४-३१॥
ई सब यज्ञ केर जानकार, अपन पाप (कमजोर-अनुचित कर्म) केँ यज्ञ द्वारा क्षय कएनिहार, तथा यज्ञक शेषान्न ‘प्रसाद’ मात्र केँ ग्रहण कएनिहार – ई सब सनातन ब्रह्म केँ प्राप्त करैत अछि। ई संसार (लोक) अयज्ञ (यज्ञ नहि कएनिहार) वास्ते नहि अछि तखन फेर अन्य केर हाल कि होयत से स्वतः सोचू हे कुरु मे श्रेष्ठ अर्जुन।
एतय स्पष्ट कैल गेल जे ई संसार केवल यज्ञ कएनिहार वास्ते बनल अछि। अयज्ञ केर लेल ई लोक कहियो सार्थक नहि भऽ सकैत अछि। तखन तऽ अन्य लेल एहि लोक केर महत्ताक कल्पना सेहो नहि कैल जा सकैत अछि। ओहेन लोक लेल तऽ ईहो संसार नहि तऽ फेर अन्य संसारक कल्पनो करब मुनासिब नहि होयत।
क्रमशः……
हरिः हरः!!


text: पटना। बिहार क प्रतिभाशाली छात्र कए आब तकनीकी पढ़ाई क लेल दोसर राज्य एक मात्र विकल्प नहि रहल। राज्य मे हुनका लेल देश क सर्वाधिक प्रतिष्ठित संस्थान क परिसर क आधारशिला राखि देल गेल। केंद्रीय मानव संसाधन विकास मंत्री कपिल सिब्बल भारतीय प्रौद्योगिकी संस्थान (आईआईटी) पटना परिसर क विधित आधारशिला रखलथि। एहि मौका पर ओ कहला जे केंद्र सरकार नव ठाम खुली रहल आईआईटी क विकास क लेल दृढ़संकल्प अछि। आईआईटी-पटना परिसर राजधानी स करीब 30 किलोमीटर दूर बिहटा मे करीब 500 एकड़ भूमि पर निर्मित भ रहल अछि। आधारशीला रखबा लेल सोमवार दिन राति मे पटना पहुंचल सिब्बल कहला जे परिसर निर्माण क काज तीन साल मे पूरा भ जाएगा। एहि मौका पर मुख्यमंत्री नीतीश कुमार कहला जे सरकार पिछला सप्ताह 463 एकड़ अधिगृह जमीन आ 500 एकड़ भूमि क दस्तावेज आईआईटी-पटना क निदेशक अनिल के. भौमिक कए सौंप देने छल। ज्ञात हुए जे आईआईटी-पटना क संचालन वर्ष 2008 स अस्थाई रूप स पोलीटेक्नीक परिसर मे भ रहल अछि। जनता आओर छात्र काफ़ी समय स राज्य मे आईआईटी क लेल अपन परिसर क उम्मीद लगेने बैसल छलाह।


text:
नवका- पुरनका लेख सर्च करु...
आब नहिं सहल जाइत अछि... Aab nai sahal jaait achhi
कोसी के क्रोध सं... कोप सं...कहर सं चारु कात कोहराम मचल अछि. लोक के किछ नहिं फुराइत अछि जे ई कोन जन्म केर सजा मिलि रहल अछि ? ई कोन जन्म केर पाप अछि जकरा भुगैत रहल छी ? लोक सभ कोसी माता सं प्रार्थना कs रहल छथिन्ह जे बड़ भेल... आब नहिं सहल जाइत अछि. आब समेट लिअ अपन भांवर. आब आओर कतेक परीक्षा लेब ? आब आओर कि- कि देखायब ? आब नहिं देखल जाइत अछि... जे भेल ओकरा भूलि गलती माफ करु... कि मंदिर कि मस्जिद... सभ ठाम आब लोक के ऊपरे वाला पर आसरा बाचल बुझाएत अछि. सभ ठाम पूजा- अर्चना... नमाज... दुआ भ रहल अछि. सभ के जबान पर ईहे अछि जे हे ईश्वर... हे अल्लाह... कोनो गलती भेल होए तs ओकरा माफ करु
.
राहत... बचाव के लेल कतेक इंतजार कएल जाउ. अखनो कतेक एहन इलाका अछि जेहि ठाम कोनो मदद नहिं पहुंचल अछि. लोक गाछक पात खाय लेल विवश छथि. बेलक पात... शीशो के पात चबा रहल छथि आ बाढ़िक पानि पी रहल छथि. कएल कि जाए. जीअय ले तs किछ न किछ त खाय त जरूर पड़त. बाढ़ि मे आदमी... जानवर...मवेशी...जाति... धर्म... सभ केर फर्क मिटि गेल अछि. ओना त सभ बाढ़ि मे फंसल छथिन्ह मुदा हुनको बीच किछ भेला पर सभ जाति ... धर्म... रंग... रूप भूमि एक दोसरा के तरफ हाथ बढ़ा रहल छथिन्ह. जाहि ठाम ऊंच जगह पर शरण लेने छथिन्ह ओहि ठाम बीमार लोक के सेवा करय लेल सभ दौड़य छथिन्ह. सभ भेद मिटि गेल अछि. पहिने जकरा देखि मुंह घुमा लैत छलहुं आई ओकरा कंधा पर माथा घरि...ओकरा गला सं लगा भरोस दs रहल छी. एहने मेल मिलाप बाढ़ि खत्म भेला के बाद सेहो रहत त कतेक नीक होएत. ईश्वर से त ईहे प्रार्थना अछि जे लोक सभ मे जे मेल मिलाप... एक दोसर के दुख - दर्द बांटल लेल जे मानवता आई दिखि रहल अछि ओ आगां सेहो बनल रहय . मुदा हे ईश्वर सभस पहिने बाढ़ि मे फंसल सभ लोक के कष्ट के दूर करु... हुनका एहि विपत्ति सं सुरक्षित बाहर निकालु.
.
राहत... बचाव के लेल कतेक इंतजार कएल जाउ. अखनो कतेक एहन इलाका अछि जेहि ठाम कोनो मदद नहिं पहुंचल अछि. लोक गाछक पात खाय लेल विवश छथि. बेलक पात... शीशो के पात चबा रहल छथि आ बाढ़िक पानि पी रहल छथि. कएल कि जाए. जीअय ले तs किछ न किछ त खाय त जरूर पड़त. बाढ़ि मे आदमी... जानवर...मवेशी...जाति... धर्म... सभ केर फर्क मिटि गेल अछि. ओना त सभ बाढ़ि मे फंसल छथिन्ह मुदा हुनको बीच किछ भेला पर सभ जाति ... धर्म... रंग... रूप भूमि एक दोसरा के तरफ हाथ बढ़ा रहल छथिन्ह. जाहि ठाम ऊंच जगह पर शरण लेने छथिन्ह ओहि ठाम बीमार लोक के सेवा करय लेल सभ दौड़य छथिन्ह. सभ भेद मिटि गेल अछि. पहिने जकरा देखि मुंह घुमा लैत छलहुं आई ओकरा कंधा पर माथा घरि...ओकरा गला सं लगा भरोस दs रहल छी. एहने मेल मिलाप बाढ़ि खत्म भेला के बाद सेहो रहत त कतेक नीक होएत. ईश्वर से त ईहे प्रार्थना अछि जे लोक सभ मे जे मेल मिलाप... एक दोसर के दुख - दर्द बांटल लेल जे मानवता आई दिखि रहल अछि ओ आगां सेहो बनल रहय . मुदा हे ईश्वर सभस पहिने बाढ़ि मे फंसल सभ लोक के कष्ट के दूर करु... हुनका एहि विपत्ति सं सुरक्षित बाहर निकालु.
सदस्यता लें टिप्पणियाँ भेजें (Atom)


text:
नवका- पुरनका लेख सर्च करु...
फेरो हेतै भोर...
पिछला हफ्ता चारि राज्य मे चुनाव... मतगणना के लs क काफी व्यस्त रहल. एहि बीच कइटा समाचार आएल आओर गेल. दरभंगा... लहेरियासराय मे मो. अजीज... जॉली दास आओर रूपरेखा बनर्जी के कार्यक्रम भेल... मनोज तिवारी सेहो अएलाह... काफी हो हंगामा भेल. गायक सभ के पाई नहिं मिलल... ई सभ सेहो बताएब. मुदा सभ सं पहिने डॉ विद्याधर मिश्र जीक कविता संग्रह ' फेरो हेतै भोर ' क गप्प. रविदिन दरभंगा मे डॉ रामदेव झा जी एहि किताबक विमोचन कएलखिन्ह. एकरे संग सावित्री झाजीक किताब 'आचार्य सुरेन्द्र झा सुमनक गद्य-गरिमा' क लोकार्पण आशा मिश्राजी कएलखिन्ह. एहि अवसर पर ललित नारायण मिथिला विश्वविद्यालय के पूर्व हिन्दी विभागाध्यक्ष प्रो अजित कुमार वर्माजी कहलखिन्ह जे सावित्री जीक किताब रिसर्च करय वाला लोक सभ के लेल आधार ग्रंथ साबित होएत आओर फेरो हेतै भोर हवा के एकटा नव झोंका लs क आएत. एहि अवसर पर साहित्यकार पं चंद्रनाथ मिश्र अमर... आचार्य सोमदेव... डॉ सुरेश्वर झा... डॉ भीमनाथ झा... डॉ शशिनाथ झा जी सेहो अपन विचार व्यक्त कएलखिन्ह.
सदस्यता लें टिप्पणियाँ भेजें (Atom)


text:
दिल्ली केँ हार्दिक बधाई! यथार्थ रूप मे महाभियानक संचालक – दिल्ली मे मैथिली ओ मिथिलाक झंडा गाड़निहार एक पुरोधा – सदैव कर्मठताक संग आगू बढैत – केहनो संघर्ष मे जीत हासिल करैत अपन मातृभूमि आ मातृभाषा प्रति पूर्ण समर्पित – मुदा अपन कठोर सिद्धान्त आ जिद्द लेल सेहो प्रसिद्ध, हिनकर आजीवन योगदानक कदर करैत एहि सम्मान लेल पुन: बधाई आ भविष्य मे सेहो हिनकर काजक प्रेरणा सँ मैथिली आ मिथिलाक जयकार होइत रहत से आशा। विजय बाबुक नाम लैते हिनकर जिद्द आ कठोर सिद्धान्त सब मोन पड़ब हमरा लेल स्वाभाविके अछि। मुदा आदरणीय आ श्रेष्ठ अभियानीक रूप मे हिनकर जतेक प्रशंसा हो ओ कमे होयत। हिनका पर समर्पित किछु पाँति: पुत्र बहुत जन्म लैत अछि एहि धरती पर गर्व योग्य आंगुर पर गानल होइत अछि! ओहि पिता केँ धन्यवाद जे जन्म देलनि विजय चन्द्र झा महान मैथिल सपुत छथि!! प्रेरणा हिनका सँ लेबाक चाही नवतुरियाकेँ काज करबाक हिम्मत सदा प्रशंसनीय अछि! दिल्ली कोलकाता – मिथिला गानल जाइछ मैथिली जिन्दाबादक नारा सर्वत्र लगैत अछि!!
श्री विजय चन्द्र झा
अध्यक्ष, अखिल भारतीय मिथिला संघ,


text:
सुभाषचंद्र झा, सहरसा। मई १७, २०१५. मैथिली जिन्दाबाद!!
मिथिलाक सिद्ध संत शिरोमणि योगीराज परमहंस लक्ष्मीनाथ गोसाईं महाकाव्यक रचना मैथिली मे भेल, जनिकर रचैता प्रो. अरविन्द कुमार मिश्र ‘नीरज’ छथि। एहि महाकाव्य केँ 15 सर्ग मे छन्दोबद्ध कयल गेल अछि। जाहि मे गोसाईंजी उपाख्य, बाबाजी केर महिमाक गुणगान भेल अछि। श्री नीरज कहलनि जे महाकाव्यक रचना बाबाजीक प्रेरणा सँ पूरा भऽ सकल। ओ कहलनि जे बाबाजी के महत्ता आनो धर्मक लोक स्वीकार करैत छलाह, जाहि मे जॉन साहेब, गौस खॉ हुनक शिष्य छलनि। हुनकर जन्म सुपौल जिलाक परसरमा गाम मे 1793 ईंं. मे भेलनि मुदा कर्म छेत्र सहरसा केर वनगॉव छलनि। ओहिठाम हिनकर कुटिया आइयो विद्यमान छन्हि। जतय हिनकर खराऊं केर पूजा कयल जाइछ।
संत लक्ष्मीनाथ गोसाईं केर विभिन्न गाम व ठाम पर आध्यात्मिकताक प्रसारक संग ओहि सब ठाम आइयो हिनक अनुयायी द्वारा विभिन्न रूप मे बाबाक स्मृति-गान कैल जाइछ। दरभंगा जिलाक कुर्सों गाम सीताराम भगवानक मन्दिर केर निर्माण लेल बाबा केँ प्रेरणासूत्र मानल जाइछ। बाबा दरभंगा-मधुबनीक सीमा, कमला-बलानक किनार, गाम फैटकी मे अपन कुटी बनौने छलाह। ओतहि सँ अपन कीर्तिनिया व भक्त अनुयायीक संग विभिन्न गाम मे भ्रमण करैत धर्मक प्रचार-प्रसार करैत छलाह। कदाचार-अनाचार विरुद्ध लोक केँ धार्मिक अनुष्ठान प्रति आस्था जगबैत अपन सिद्ध वाक् सँ कतेको केँ तारि दैत छलाह। वर्तमान समय मे हिनकर स्मृतिशेष कुटिया मधुबनी जिलाक लखनौर, रहुआ, फैटकी, बेगुसराय केर शकपुरा, नेपालक फूलहर केर खूब चर्चा होइत अछि। एहि ठाम आश्रम/कुटिया मे भक्त सब पूजा करैछ।
बाबा केर भजनावली, वेद रत्नावली, श्रीकृष्णरत्नावली, योगासार समुच्चय, अकुलागम तंत्र, बंदीमोचन, विवेकरत्नावली, आदि अनेको पुस्तक लिखल आइयो जनमानस लेल उपलब्ध अछि। रचनाकार निरज कहैत छथि जे आइयो कोनो बातक अन्तिम फैसला बाबाजी टा पर छोड़ि देल जेबाक परंपरा विद्यमान् अछि। विद्यापति धाम केर संरक्षक विमलकान्त झा कहैत छथि जे कोसी केर साईं बाबा कहायवला लक्ष्मीनाथ गोसाईं पर मे बहुत गहिंर आस्था अछि, यैह कारण सँ बाबाजी केर कुटिया मे पहूचैत देरी सत्य केँ लोक सहजहि स्वीकार कय लैत अछि।
महाकाव्यक रचना हेतु निरजजी केँ साधुवाद दैत रचना मैथिली मे लिखबाक विशेष हर्ष व्यक्त कएलनि। बाबाजी रचित भजन, चलु कंत वहि देश, जहॉ निज घर अपना पंचरंग महल देखिमत भूलहू, यह सुख जानहू निष्ठा सपना आदि प्रसिद्ध अछि। कहल जाइछ जे बाबाजी अपन कुटिया मे आइयो सब दिन अबैत छथि। हिनक कुटियामे आइयो ओछाइन-बिछाउन प्रतिदिन सजाकय लगाओल जाइछ, शयन आरती उपरान्त कुटिया केँ बाहर सँ बन्द कय देल जाइछ। परञ्च भोर मे ई ओछाइन-बिछाउनक हालत किछु तेहेन बनि जाइछ जेना मानू बाबाजी राति ओतहि विश्राम कएने होइथ। वर्तमान समय मे कुटी पर भव्य सनातन धर्म मन्दिरक निर्माण सेहो कैल गेल अछि। आबयवला समय मे बनगाँव एकटा बड पैघ पर्यटन केन्द्र केर रूप मे विकास करत ताहि संभावना केँ नहि नकारल जा सकैत अछि। बाबाजीक अनुयायी आइ देश-विदेश सब ठाम बाबाजीकेर स्मृति मे अनेको कीर्तिक स्थापना कय रहला अछि। ताहि घड़ी निरज केर ई रचनाक प्रासंगिकताक महत्ता सहजहि अनुमान लगाबय योग्य अछि।


text:
कदीमाक फूल तँ सभ देखने होयब आ ओकर शोभापर मुग्धो भेल होयब मुदा कहियो कुम्हड़ोक फूलपर ध्यान गेल अछि? एहूमे किछु शोभा छैक, एकरो कोनो उपयोग छैक, से सभ नहि जनैत होयत। से जनत होयत ओ बहिन जकर हृदय कहियो भ्रातृस्नेहक बाढ़िसँ उमड़ि उठल होयतैक; से जनैत होयत ओ भाग्यवान भाय जकर हाथ कहियो बहिन सिनूर-पिठार फूल-पानसँ पुजने होयतैक।
किरणो नहि फूटल अछि ता चारि-पाँच कुमारि कन्यासभ महिसिक घरक आग थहाथहि क' रहल अछि एही कुम्हड़क फूललय। क्यो चार दिस देखि रहल अछि जे कोम्हर खूब फुलायल छैक, तँ क्यो चारपर चढ़वाक गर ताकि रहलि अछि। ता सभसँ जेठकी एक गोट छोड़ाकेँ परतारि अनलक आ ओकरा कान्हपर उठा पोन ठेलि क' कोनहुना चारपर चढ़ौलक। छौंड़ा अगरायल जकाँ खन एम्हर खन ओम्हर, फूल तोड़ि-तोड़ि क' फेक' लागल आ कन्यासभ लूटि- लूटि खोंइछमे जमा कर' लागलि।
"बाउ, दू टा फूल हमरो देब?" अत्यन्त नियंत्रित ओ दीन स्वरमे जगमाया अपन आङनक टटल टाटल भूर दने मुँह बाहर करैत छोड़ाकेँ कहलकै।
"भौजी, अहूँकेँ भाय छथि?" छौंड़ा स्नेह-भरल ध्वनिमे उत्तर देलक। जगमाया जा अवरुद्ध कण्ठसे 'हँ' शब्द बहार करथि ता ओम्हर दोसर आङनसँ एक जनी टन-सन बाजि उठलीह – "भाय रहितथिन तँ कहियो खोजो-पुछारी करितथिन की?'
जगनाया कनेक गंभीर आंखिसँ ओहि महिला दिस तकलक आ फड़कैत ठोर अलगौलक जेना कि बाजति, मुदा मुहसँ बकार नहि बहरयलैक, बहरयलैक आँखिसँ केवल दू ठोप गरम नोर ओ सहसा मुँह नीच खसा लेलक।
छौंड़ा एक मुट्ठी फूल जुमा क' जगमायाक आङन दिस फेकि देलक जकरा जगमाया अपन आँचरमे लोकि लेलक। सभ छौंड़ा-छौंड़ी फूल ल' ल' चलि जाइत गेलि। जगमाया आँचरक कोरसँ नोर पोछैत असोरापर आबि माँटियहिमे फूल राखि देलक आ रौदक गरे बैसि चरखा काट' लागलि। चरखा तँ ओ कटैत रहलि कब घड़ी घरि, परन्तु सूत दुइयो-चारि हाथ कटने होयत कि नहि ताहिमे सन्देह, कारण जय बेर ओ हाथ बढ़ाब' लागय तय बेर टुटिये टा जाइक। अन्तमे तमसा क' ओ पीर फेकि देलक लागलि बाङ तुम'।
आ मोन ओकर छलैक दोसरे दिस। ओहि महिलाक ओ वाक्य ओकरा छातीपर ठनका जकाँ खसल छलैक, आ हृदयमे आगि लगा देने छलैक जकर धधरामे ओकरा अपन जीवनक अन्हरायल दिनसभ एखन साफ-साफ सूझि रहल छैक।
ओकरा मोन पड़' लगलैक - कोना ओ नुनू भाइक जुत्ता, कमीज आ इसकुलिया टोपी पहिरि पुरुष होयबाक विफल मनोरथ नृत्य करय, कोना नुनू भाइक सङ आमक गाछीमे मचकी झुलैत ओ सतघरा खेलाइत भरि भरि दिन बिताबय; कोना ओ नुनू भाइक सङ बैसाखक दुपहरिमे बुढ़िया मैआक बाड़ीसँ चोरा-चोरा लताम ओ अड़रनेवा तोड़य, कोना ओ रूसि रहयत नुनू भाइ ओकरा गुदगुदी लगा-लगा हंसा क' बौंसथि।
ओकरा फेर मोन पड़लैक – कोना ओकर माय दुखित पड़लैक आ एक बरख धरि रोगी रहि मरि गेलैक, कोना ओकर बाप पूब भर नोकरी कर' गेलैक आ ओतहि मलेरिया शिकार भ' गेलैक। ओहि दिन ओ आठे वर्षक तँ रहय, तैयो ओकरा ओहिना मोन छैक जे छट्ठू बाबू आबिक' कहने रहथिन - "बाप जे एक हजार ऋण कपारपर छोड़ने गेलथुन अछि, तकर कोन उपाय करबह? एके टा रस्ता छहु, जगमायाक विवाह तेहन ठाम कराबह जे ऋणसँ उद्धार करा सकहु।"
फेर ओकरा मोन पड़लैक - कोना ओकरा यौवनक प्रखर मध्याह्नमे ओकर सौभाग्यक सूर्य वाधंक्य राहुसँ ग्रसित भ' ओकर जीवनकेँ सहसा अन्धकारमय क' देलनि, आ कोना टोल-पड़ोसक लोकसभ आबि-आबि ओकर एहि दारूण व्रणपर नोन छीटैक – 'एहन चंडाल-सन भाग भगवान ककरो ने देथुन।'
ओ सोच' लागलि - की एही नुनू भाइक हम एहि फूलसँ पूजा करब? एहि चंडालकेँ नोत द' खोआयब? लोक की फुसि कहैत अछि, सत्ते ई चंडाल थिक, महा चण्डाल थिक। जँ कहियो दया-धरम, कहियो सिनेह रहितैक, तँ कहियो घूरिक' देखियो तँ जाइत बारह बरख बीति गेल, कहियो भरदुतियोमे नहि आयल......।
सोचैत-सोचत ओ सहसा उठि क' ठाड़ि भ' गेलि आ सोझे छिड़िआयल कुम्हड़क फूल लग जा दुनू हाथे ओकरा नोच' लागलि। ता ओम्हर इनारपर क्यो बाजलि - "बारह बरखपर आइ भखरामवालीक भाय अयलनि अछि।" जगमाया थकथका गेलि। केओ ओकरा कानमे कहलकै - 'आ जँ एहिना तोरो 'नुनू भाइ आबि जाथुन?' ओ फेर बचल फूलसभकेँ समेटि साजीमे क' चिनवारपर राखि देलक।
ओकरा आजुक दिन विचित्र दशामे बितलैक। भरि दिन ने खयलक; ने पीलक आने आङनसँ कतहु बहरायलि। स्नेह ओ घृणा, आशा ओ निराशा, कोप ओ दया ओकरा भरि दिन बताहि बनौने रहलैक।
मुदा ओकर नुनू भाइ नहिएँ अयलैक।
जगमाया हृदयपर जे ओहि दिन निराशाक चोट लगलैक तहियासँ ओकर मोन विचित्र तरहेँ डोलि रहलैक अछि। कहियो तँ ओ अपनहि महिला मंडली मे बाजि उठय – नुनू भाइ मरियो जाइत तँ बुझितहुँ जे भाय नहि अछि। आ कहियो जँ केओ ओकरा मुहपर कहि दैक – 'एहन कसाइ-सन भाय जे हमरा रहैत तँ हम जीवन भरि कहियो नामो ने लितिऐक'। की बस, एतबा सुनितहि ओ अगिनश्च वायुश्च भ' उठय - 'अयँ, हमरा भायकेँ अहाँ कसाइ कहब?"
मुदा आइ ओकरा निर्णय करहि पड़तैक जे ओकर 'नुनू भाइ' थिकैक कि 'कसाइ'। रातिए तँ कार्तिक पूर्णिमा छलैक ओहो सामा खेलाय गेलि छलि क्रूर खेतमे, गीत गौने छलि -
सामा खेलाय गेलहुँ भाइ अङना हे
बाहे भाइ अङना हे।
छोटकी भौजी लेलनि लुलुआय
ननदि छोड़ अङना हे
आ बहिनपास सामा बदलने छलि ई मन्त्र पढ़ि –
पढ़ि तोर भैया जीबओ त' मोर भैया जीबओ
लाख बरिसेँ जीबओ
जैसन कड़रिक थम्ह तैसन भैयाक जांघ
जैसन धोवियाक पाट तैसन भैयाक पीठ
जेसन पोखरि सेमार तैसन भैयाक टीक
तँ की ओ वास्तव मे 'भाइक' हेतु नहि 'कसाइ' हेतु ई मंगल कामना कयने छलि? ई प्रेम-पर्व मनौने छलि? नहि नहि, ओकर नुनू भाइ वास्तवमे 'नुनू भाइ' थिकैक। ओहि बेचारा कोनो टा दोष नहि छैक। नेनहिमे माय मरि गेलैक, आ मोछक पम्हो नहि आयल छलैक ता भगवान बापो हरि लेलथिन। जगमायाकेँ इहों मोन छैक जे ओकरा नुनू भाइके क्यो कहलकैक जे जगमायाक विवाह बूढ़ बरसँ किऐक करबैत छहक तँ ओ ठोंठ फाड़ि क' कान' लागल रहय आ कहने रहैक 'हम की करू, छट्ठू काका जे कहताह, सैह ने हमरा कर' पड़त।' जगमायाकेँ एहि बातक सभसँ अधिक कचोट रहैक, जे बारह बरखमे कहियो नुनू भाइ भेंट कर’ किऐक ने अयलैक। मुदा आइ तकरो समाधान भ' गेलैक। ओकरो भाय जखन ओकर बूढ़ वरक हाथ बेचि क' जिविते वध क' देने रहेक, तँ अपन कसाइ-सन मुँह देखब’ जगमायाक सोझाँ कोना अबितैक?
एहि बारह वर्षमे ओ प्रायः ई कहियो नहि सोचने छलि जे नुनू भाइक प्रति ओकर की कर्तव्य थिकैक। आइ जानि नहि किऐक, भिनसरेसँ ओकर अपन कर्तव्य भावना जागि रहल छैक। ओ सोचैत अछि, हमहीं केहन भेलहुँ। नुनू भाइ जँ लाजें हमरा मुँह देखा नहि सकल, तँ हमरो तँ उचित छल जे कहियो जा क' देखितिऐक। बियाह कयलक, दुरागमन कयलक, सुनै छिऐ जे एकटा बेटी भेलैक, आ हम....। नुनू भाइ मोने मोने कहैत होयत, 'केहन भेलि हमर बहिन जे हम लाजे नहि बजौलिऐक तँ कहियो अपनो फुरने एक बेर आबि क' भाउजिकेँ ओ भातिजकेँ देख' नहि गेलि। नेनामे जे हम ओतक आवेश करिऐक से सभटा बिसरिए गेलि की? नहि नहि, नुनू भाइक आबेश हमरा कहियो नहि बिसरत, कहियो नहि।
सोचैत-सोचैत ओकरा मुँहसे अपनहि बहरा गेलैक – ' नुनू भाइ भा.... इ!!' आ ओ हबोढकार भ' कान' लागलि। किछु कालमे जखन नोरक वेग शान्त भेलैक, तँ ओ एक बेर सूर्य दिस तकलक, एक लग्गा दिन उठल छलैक; फेर सीकपरसँ सामाक पौती उतारि, एक चङेरीमे ल' ओकर चारूकात पाँच-सात टा सामा द' घरमे ताला लगा, चङेरी लेलक माथपर आ ककरो किछु कहने सोझे विदा भ गेलि नैहर बारह बरखपर।
ओ निछोह बढ़लि जाइत छलि सोझे आगाँ मुँहे, बाटपर निश्चल रूपेँ आँखि गड़ौने। एखनो धरि-रहि क' कनबाक हिचकीसँ ओकरा सगर देह थरथरा उठैत छैक, एखनो घरि नोरक टघार ओकर सुखालय गालपर ओहिना देखार छैक, एखनो घरि हृदयमे जे भावनाक बिहाड़ि बहि रहल छैक से मुखच्छविम स्पष्टतः भासमान छैक।
दू पहर दिन उठ उठैत-उठैत ओ पहुँचलि गंगाक ओहिपार। नावसँ उतरिते सभ यात्री अपन अपन बाट घयलक। आ जगमाया? ओ उतरि क' गंगाक तटमे आबि माथपरक चङेरीकेँ दुनू हाथेँ ऊपर उठा खूब जोरसँ नीच पटकि देलक। सामा सभ चूर-चूर भ' गेलैक, सामाक पौती टुकड़ी टुकड़ी भ' गेलैक, आ चूड़ा ततेक जोरसँ छिड़िअयलैक, जे गंगाक धारमे चेल्हबा माछ सभ सेहो लपकि-लपकि क’ खयलक।
यात्री सभक हेतु ई बड़का तमासा भ' गेल। गोट-गोट क' सभ यात्री चारू कात ढेर लागि गेल। जगमाया अचल आँखिसँ ओहि फूटल सामाक पौती दिस टक-टक तत चित्रवत् ठाढ़ छलि। अनेक यानी अनेक प्रकारक प्रश्न कयलकैक, किन्तु ओ ने ककरो उत्तर देलकैक आ ने ककरो दिस तकबे कयलक। एकटा बुढ़िया कहलकैक — 'तोँ सभ की बुझबहक, किछु सीख' लागलि होयतीह से गुण झीकि लेने होयतनि। मुँह नहि देखें छहून केहन अलच्छी जकाँ लगै छनि!' फेर दोसर महिला पुछलकैक— 'भाय ले' सामा लेने जाइ छलीह तँ एना पटकि किएक देलहक?' जगमाया उत्तर देलकैक - 'हमर भाय मरि गेलि।' आ ताहिपर यात्रीसभ बताहि जानि हँसि देलकैक।
तावत् नाव छेकिक' मलहबा सेहो पहुँचि गेल। ओकरा ई तमासा देखि आरो आश्चर्य लगलैक। ओ दुनू हाथ ऊपर उठबैत बाजल - 'एह, भगवानक लीला! ठीक एहने तमासा, एही जगहपर भरदुतिया दिन भेल छलैक। एहिना एकटा पुरुष बहिनसँ नोत लेब' जाइ छल; की मति भेले की ने, एक नदिया दही आ चारि-पांच टा ठकुआ रहैक से एहिना माँटिपर पटकि देलकैक आ कान' लागल। लोक पुछलक तँ की कहलकैक - 'बहिनकेँ तँ हम अपनहि मारि देलिऐ तँ सनेस ककरा देबै?
जगमाया एक बेर मलाहक मुँह दिस तकलक, फेर ओहि फूटल सामाक पौती दिस, आ फेर ओहि छिड़िआयल चूड़ा दिस जे यात्री सभक लतखुर्दनसं पूर्णतः बालुमे मिज्झर भ' गेल छलैक।
ओ देखलक, ओकर नुनू भाइक नदियाक खपटा आ एहि सामाक पौतीक खपटा मिलिक' एक भ' गेल अछि।
साभार : सामाक पौती (कथा-संग्रह)


text:
विराटनगर, मार्च १३, २०१६. मैथिली जिन्दाबाद!!
आइ सुशीला कोइराला नाच घर – आरोहण गुरुकुल मे अपराह्न ३ बजे सँ ६ बजे धरि ‘मिथिलाक गीतनाद सह शास्त्रीय गीत-संगीत साँझ’ केर आयोजन संपूर्ण मिथिलाक समग्र समाचार – मैथिली जिन्दाबाद द्वारा होलीक शुभकामना आदान-प्रदान करबाक क्रम मे आयोजित कैल गेल अछि।
विदित हो जे नेपालक सर्वथा पुरान विकसित नगर – ऐतिहासिक एवं औद्योगिक पृष्ठभूमि सँ सुसंपन्न विराटनगर जे मोरंग केर मुख्यालय सेहो थीक – जतय आधा सँ बेसी आबादी मैथिलीभाषी छथि, ताहि ठाम एहि कार्यक्रमक आयोजन सँ जनमानस मे अपन मूल संस्कार केँ कहियो नहि बिसरबाक संदेश देबाक संग-संग मातृभाषा व मातृभूमिक सेवा प्रति समर्पण रखबाक संदेश सेहो भेटय ताहि लेल ई कार्यक्रम आयोजित कैल गेल अछि।
मैथिल नारी मे संस्कारक पूर्णता हुनका लोकनि द्वारा गाओल जायवाला विभिन्न अवसर पर अलग-अलग गीतक बोल संग ओहि धून आर लय सँ सेहो परिलक्षित होएत अछि। वर्तमान आधुनिक संगीत केर आक्रमण मे ई पौराणिक सुन्दरता कतहु न कतहु हेराएत बुझा रहल छल। मुदा बनैली राज केर किछु दिग्गज स्रष्टा लोकनि बहुत संघर्षपूर्ण शोध सँ एकरा फेर सँ ताकिकय संगीतबद्ध करैत आम जनमानस धरि परैस रहला अछि। कुमार गिरिजानन्द सिंह द्वारा एहि दिशा मे गंभीर शोधकार्य संपन्न केलाक बाद हुनकहि शिष्या सुश्री शैली सिंह द्वारा एहि गीत सब केँ आवाज देल गेल अछि। एकर सीडी सेहो हालहि संपन्न मैथिली लिटरेचर फेस्टिवल पटना मे विमोचन कैल गेल छल। पद्मश्री गजेन्द्र नारायण सिंह द्वारा विमोचित ओहि सीडीक बिक्री-वितरण सेहो तीव्र गति सँ होमय लागल अछि। आइ विराटनगर मे सेहो ई सीडी किनबाक लेल उपलब्ध होयत।
आजुक कार्यक्रम मे होलीक शुभकामना सेहो उपस्थित दर्शक व अतिथि लोकनि संग आदान-प्रदान कैल जायत। कार्यक्रम केर पहिल सत्र मे मिथिलाक गीतनाद अछि, तहिना दोसर सत्र मे शास्त्रीय गीत-संगीत सेहो स्वयं कुमार गिरिजानन्द सिंह एवं संगीत गुरु अमर नाथ झा केर स्वर मे होयत। एहि अवसर पर विशिष्ट उपस्थिति विराटनगर समाज केर विभिन्न वर्ग सँ होयत ई आशा कैल जा रहल अछि।